**รายงานการประชุมสภาเทศบาลนครขอนแก่น**

**สมัยวิสามัญ สมัยที่ 2 ครั้งที่ 1/2559**

**วันที่ 26 กันยายน 2559 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1.  2. | นางสาวนันทวัลย์  นายมานพ | ไกรศรีวรรธนะ  หวังสวัสดิ์โอฬาร | รองประธานสภาเทศบาลนครขอนแก่น  สมาชิกสภาเทศบาลนครขอนแก่น |
| 3. | นายกฤษฏ์ | สว่างไสว | สมาชิกสภาเทศบาลนครขอนแก่น |
| 4. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 5.  6. | นายโกเมน  นายบุญสม | กันตวธีระ  วิจารจันทร์ | สมาชิกสภาเทศบาลนครขอนแก่น  สมาชิกสภาเทศบาลนครขอนแก่น |
| 7. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 8. | นางสาวนริสศรา | เรืองศร | สมาชิกสภาเทศบาลนครขอนแก่น |
| 9. | นายภาสกร | กาญจนวรางกูร | สมาชิกสภาเทศบาลนครขอนแก่น |
| 10. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 11. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 12.  13. | นางวรินทร์พร  นายสมภพ | ณิชาภัทรนารากุล  วงศ์ก่อ | สมาชิกสภาเทศบาลนครขอนแก่น  สมาชิกสภาเทศบาลนครขอนแก่น |
| 14. | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 15. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 16. | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 17. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 18. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
| 19.  20.  21.  22.  1.  2. | นายปรมินทร์  นางสาวจันทนภา  นางสาวรัชดา  นายถนอมทรัพย์ ผู้ไม่เข้าประชุม นายเรืองชัย  นายกิตติพล | เลาหะพันธุ์  แสวงการ  ลีลาสวัสดิ์ชัย  สรรพโส  ตราชู  อ้วนไตร | สมาชิกสภาเทศบาลนครขอนแก่น  สมาชิกสภาเทศบาลนครขอนแก่น  สมาชิกสภาเทศบาลนครขอนแก่น  สมาชิกสภาเทศบาลนครขอนแก่น  ประธานสภาเทศบาลนครขอนแก่น ลากิจ  สมาชิกสภาเทศบาลนครขอนแก่น ลากิจ |
|  |  |  |  |

**ผู้บริหารเทศบาลที่เข้าร่วมประชุม**

|  |  |  |  |  |  |  |
| --- | --- | --- | --- | --- | --- | --- |
|  | | |  | |  | |
| 1. | | นายธีระศักดิ์ | ฑีฆายุพันธุ์ | | นายกเทศมนตรีนครขอนแก่น | |
| 2. | | นายธวัชชัย | รื่นรมย์สิริ | | รองนายกเทศมนตรีนครขอนแก่น | |
| 3. | | นายชัชวาล | พรอมรธรรม | | รองนายกเทศมนตรีนครขอนแก่น | |
| 4. | | ดร.กฤษณวรุณ | ไชยนิจ | | ปลัดเทศบาลนครขอนแก่น | |
|  | | ผู้ไม่เข้าประชุม |  | |  | |

1. นายจุลนพ ทองโสภิต รองนายกเทศมนตรีนครขอนแก่น ไปราชการ
2. นายมนตรี สิงหปุณณภัทร รองนายกเทศมนตรีนครขอนแก่น ลากิจ

**ระเบียบวาระการประชุมสภาเทศบาลนครขอนแก่น**

**ระเบียบวาระที่ 1** เรื่องที่ประธานแจ้งให้ที่ประชุมทราบ

**ระเบียบวาระที่ 2**  เรื่องรับรองรายงานการประชุมสภาเทศบาล

-สมัยสามัญ สมัยที่ 3 ครั้งที่ 2/2559 ประจำปี พ.ศ.2559

เมื่อวันที่ 18 สิงหาคม 2559

**ระเบียบวาระที่ 3** เรื่องเสนอญัตติขออนุมัติโอนเงินงบประมาณรายจ่ายไปตั้งจ่ายเป็น

รายการใหม่ งบประมาณปี 2559

**ระเบียบวาระที่ 4** เรื่องเสนอญัตติขออนุมัติกันเงินงบประมาณรายจ่ายประจำปี

งบประมาณ 2559

**ระเบียบวาระที่ 5** เรื่องการแต่งตั้งคณะกรรมการสามัญประจำสภาเทศบาลนครขอนแก่น

เป็นคณะกรรมการตรวจรายงานการประชุม

**ระเบียบวาระที่ 6** เรื่องอื่น ๆ

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภา**

เมื่อได้เวลา 10.00 น. นางสาวนันทวัลย์ ไกรศรีวรรธนะรองประธานสภาเทศบาลนครขอนแก่น ได้จุดเทียนธูปบูชาพระรัตนตรัย แล้วดำเนินการประชุมต่อไป

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

สวัสดีค่ะ ท่านนายกเทศมนตรี รองนายกเทศมนตรี ที่ปรึกษานายกเทศมนตรี ท่านสมาชิกสภาเทศบาล ท่านประธานชุมชนและพี่น้องชาวชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยวิสามัญ สมัยที่ 2 ครั้งที่ 1/2559 ประจำปี พ.ศ.2559 ขณะนี้มีสมาชิกสภาเทศบาลมาครบองค์ประชุมแล้วนะค่ะ ดิฉันขอดำเนินการประชุมไปตามระเบียบวาระ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

วันนี้มีท่านประธานสภาเทศบาล ท่านเรืองชัย ตราชู ,ท่านสมาชิกสภาเทศบาล ท่านกิตติพล อ้วนไตร ,ท่านรองนายกฯ ท่านมนตรี สิงหปุณณภัทร ขอลากิจ นะค่ะ

**มติที่ประชุม รับทราบ**

**ระเบียบวาระที่ 2** เรื่องรับรองรายงานการประชุมสภาเทศบาล

-สมัยสามัญ สมัยที่ 3 ครั้งที่ 2/2559 ประจำปี พ.ศ.2559

เมื่อวันที่ 18 สิงหาคม 2559

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2559 เมื่อวันที่ 18 สิงหาคม 2559 ท่านใดขอแก้ไขเพิ่มเติมเชิญได้เลยนะค่ะ มีทั้งหมด 35 หน้า โดยพิจารณาเรียงหน้าไปหน้าที่ 1,2,3,4,5,6,7,8,9,10,11,12,13,14,15,16,17,18,19,20,21,22,23 24,25,26,27,28,29,30,31,32,33,34,35 เมื่อไม่มีท่านใด ขอแก้ไขเพิ่มเติม ดิฉันขอมติในที่ประขุมนะค่ะว่า สมาชิกท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2/2559 เมื่อวันที่ 18 สิงหาคม 2559 โปรดยกมือค่ะ (สมาชิกยกมือเป็นเอกฉันท์)

**มติที่ประชุม :เป็นอันว่าที่ประชุมแห่งนี้ มีมติรับรองรายงานการประชุมสภาเทศบาล สมัยสามัญ**

**สมัยที่ 3 ครั้งที่ 2/2559 เมื่อวันที่ 18 สิงหาคม 2559**

**ระเบียบวาระที่ 3 เรื่องเสนอญัตติขออนุมัติโอนเงินงบประมาณรายจ่ายไปตั้งจ่ายเป็น**

**รายการใหม่ งบประมาณปี 2559**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ขอเชิญท่านนายกเทศมนตรีเสนอญัตติต่อสภาค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติโอนเงินงบประมาณรายจ่ายไปตั้งจ่ายเป็นรายการใหม่ งบประมาณปี 2559

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติโอนเงินงบประมาณรายจ่ายไปตั้ง

จ่ายเป็นรายการใหม่ งบประมาณปี 2559 จากเดิมงบประมาณของแผนงานงบกลาง หมวดงบกลาง ประเภทสำรองจ่าย เพื่อจ่ายเป็นเงินสำรองจ่าย จำนวน 42,308,500 บาท เพื่อไปตั้งจ่ายเป็น งบประมาณของแผนงานอุตสาหกรรมและการโยธา งานก่อสร้างโครงสร้างพื้นฐาน หมวดค่าที่ดินและสิ่งก่อสร้าง ค่าบำรุงรักษาและปรับปรุงที่ดินและสิ่งก่อสร้าง โครงการก่อสร้างปรับปรุงภูมิทัศน์สวนหนานหนิง บริเวณ บึงแก่นนคร งบประมาณค่าก่อสร้าง 21,000,000 บาท โดยใช้งบประมาณของเทศบาลนครขอนแก่น จำนวน14,000,000 บาท และงบประมาณสมทบจากเทศบาลนครหนานหนิง จำนวน 7,000,000 บาท

ดั้งนั้น เพื่อให้เทศบาลนครขอนแก่น สามารถที่จะดำเนินการก่อสร้างปรับปรุงสวนหนานหนิง บริเวณบึงแก่นนคร ซึ่งเป็นสวนสาธารณะที่เป็นตัวแทนความสัมพันธ์ระหว่างเทศบาลนครขอนแก่นกับเทศบาลนครหนานหนิง ให้แล้วเสร็จ และบรรลุผลตามวัตถุประสงค์ที่กำหนดไว้ได้ คณะผู้บริหารงานเทศบาลนครขอนแก่นจึงขอเสนอญัตติขออนุมัติโอนเงินงบประมาณรายจ่ายไปตั้งจ่ายเป็นรายการใหม่ งบประมาณปี 2559รายละเอียดตามตารางเอกสารที่แนบท้ายนี้ เพื่อเสนอต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 แก้ไขเพิ่มเติม(ฉบับที่3)2543 หมวด 4 ข้อ 27 “การโอนเงินงบประมาณรายจ่ายในหมวดค่าครุภัณฑ์ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น”

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาอนุมัติต่อไป

ขอแสดงความนับถือ

ธวัชชัย รื่นรมย์สิริ

(นายธวัชชัย รื่นรมย์สิริ)

รองนายกเทศมนตรี ปฏิบัติราชการแทน

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ในระเบียบวาระที่ 3 เรื่องเสนอญัตติขออนุมัติโอนเงินงบประมาณรายจ่ายไปตั้งเป็นรายการใหม่งบประมาณปี 2559 มีสมาชิกท่านใดจะอภิปรายเชิญค่ะ ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพ เพื่อนสมาชิกผู้ทรงเกียรติ พ่อแม่พี่น้องผู้นำชุมชน ผู้นำท้องถิ่นที่ร่วมสังเกตการณ์ประชุมสภาเทศบาลนครขอนแก่น ในวันนี้พี่น้องส่วนข้าราชการประจำ ผมนายธนภณ กิตติวิมลชัย สมาชิกสภาเทศบาลนครขอนแก่น ตั้งแต่มีโอกาสมาเล่นการเมืองได้รับความไว้วางใจจากพ่อแม่ พี่น้องประชาชน ในเทศบาลนครขอนแก่น ตั้งแต่ปี 2538 ในนามของสมาชิกของกลุ่มรักพัฒนานครขอนแก่น เข้ามาเริ่มรับทราบเรื่องความสัมพันธ์บ้านพี่เมืองน้อง ระหว่างเทศบาลนครขอนแก่นกับเทศบาลนคร หนานหนิง ที่มณฑลกวางสี ประเทศจีน ในช่วงระยะเริ่มแรกของการเป็นนักการเมืองท้องถิ่น ในบทบาทของสมาชิกสภาเทศบาลนครขอนแก่น มีความรู้สึกเลยว่าประทับใจรู้สึกภาคภูมิใจ ในความเป็นสมาชิกที่มีหัวหน้ากลุ่มเป็นผู้นำที่มีวิสัยทัศน์ที่ดีมาก ในสมัยนั้น มีอดีตนายกฯอาจหาญ ศิริพูล เป็นผู้นำกลุ่มรักพัฒนานครขอนแก่น ขณะที่ปี 2538 ประเทศจีน สาธารณะรัฐประชาชนจีน ยังเป็นประเทศที่ยังไม่ได้เปิดกว้างอย่างนี้ ในปัจจุบันพวกเราในนามสมาชิกสภาผู้บริหารท้องถิ่น ได้มีโอกาสไปเยือนนครหนานหนิง เราได้รับการต้อนรับจากนครหนานหนิง อย่างใส่ใจอย่างยิ่ง เขาเป็นประเทศ ที่มีความรู้สึกว่าเป็นประเทศที่มีการพัฒนาด้านเทคโนโลยีหรือความก้าวหน้าในส่วนทีเราไปแล้วเรารู้สึกว่า เหมือนว่าเราก้าวหน้ากว่าเขาเยอะขณะนั้น ประเทศไทย มีโทรศัพท์มือถือใช้ แต่ประเทศจีนขณะนั้นที่มณฑลกวางสี ออกไปจากเขตเมือง ผมว่าแย่กว่าชนบทเราเยอะ ห้องสุขาสาธารณสุข จะเห็นได้เลย รู้สึกว่าเขาพัฒนาตามหลังเราเยอะ เรายังรู้สึกดีใจที่เรามีความเจริญมากกว่า ถึงจะเป็นบ้านพี่เมืองน้อง ใครจะเป็นพี่เป็นน้องก็ไม่เป็นไรแต่ระหว่างขวบปีที่ผ่านมา ถึง 21 ปี วันนี้ช่วงระหว่างทางมาของความสัมพันธ์แบบพี่น้องของเทศบาลนครหนานหนิงกับเทศบาลนครขอนแก่น มีการสร้างเงื่อนไขทำบทบาทแห่งความเป็นพี่น้องกันอย่างลึกซึ่ง นครขอนแก่นได้รับการอนุเคราะห์ได้รับความจุนเจือมาจากเทศบาลนครหนานหนิงหลายประการโดยเฉพาะบุตรหลานของเราได้รับการศึกษา ไปเรียนในโรงเรียนที่นครหนานหนิงดูแลอยู่หลายคน เขาดูแลเราอย่างใส่ใจ อีกประการหนึ่งก็คือวัดไทยในนครหนานหนิง จริงๆผมอยากให้ท่านประธานให้ฝ่ายบริหารนำเอาภาพที่ทางนครหนานหนิงสร้างให้เป็นเกียรติยศสร้างให้เป็นอนุสถานที่แสดงถึงความสัมพันธ์ระหว่างพี่น้องระหว่างนครหนานหนิงกับนครขอนแก่นมานำเสนอให้พ่อแม่พี่น้องผู้นำชุมชนที่ยังไม่เคยไปได้เห็น ทุกครั้งที่มีโอกาสได้ไปเยี่ยมนครหนานหนิงผมภาคภูมิใจมาก เพราะนครหนานหนิงสร้างให้เรางบประมาณ 30 ล้าน แต่เราทำที่บึงแก่นนคร งบประมาณ 3 ล้านบาท ล่าสุดที่ผมมีโอกาสไปมีพระห่มจีวรแต่วิธีปฏิบัติทางสงฆ์ทางศาสนกิจอาจจะไม่ครบเหมือนที่เมืองไทย แต่ทุกครั้งที่ได้ไปผมภาคภูมิใจว่านครขอนแก่น เป็นองค์กรปกครองส่วนท้องถิ่นที่สามารถสร้างความสัมพันธ์ระดับประเทศได้ เราเป็นองค์กรที่มีวิสัยทัศน์ในเรื่องนี้เป็นแนวหน้าของประเทศไทยอย่างแน่นอน น่าภาคภูมิใจครับ นครขอนแก่นพี่น้องผู้นำชุมชนทุกคนครับต้องบอกว่าผู้แทนที่เราเลือกมาเป็นผู้นำท้องถิ่นเป็นผู้บริหารท้องถิ่นได้ทำในเรื่องที่แทบจะไม่มีท้องถิ่นไหนทำได้ในประเทศไทย ประการแรกวันนี้ที่ทางท่านฝ่ายบริหารได้ของบประมาณจากงบประมาณ 2559 จำนวน 14,000,000 บาท เพื่อสมทบกับที่นครหนานหนิงได้เจตนารมณ์มีความตั้งใจอยากช่วยนครขอนแก่นพัฒนาสวนหนานหนิงสวนมิตรภาพไทย-จีน หนานหนิงที่บึงแก่นนคร ต้องชื่นชมครับว่าวันนี้เขาเป็นมิตรภาพที่มีน้ำใจอย่างยิ่งผู้บริหารเองก็มีความกระตือรือร้นมีความภาคภูมิใจต่อสิ่งที่ได้เกิดขึ้นผมว่าเป็นสิ่งที่แสดงให้ท้องถิ่นอื่นในประเทศไทยได้เห็นผมว่าเป็นมรดกทางความสัมพันธ์ อย่างที่น่าจะพูดได้ในระดับประเทศ วันนี้ผมเห็นด้วยอย่างยิ่งกับญัตตินี้แต่ที่อยากเรียนและอยากฝากเสนอไปด้วยผมเชื่อว่าบนความสัมพันธ์ระหว่างความเป็นพี่น้องที่ไม่ได้ร่วมสายเลือดเป็นสัมพันธภาพ ที่สร้างขึ้นมาด้วยความสมัครสมานเป็นความเอื้อเฟื้อเป็นมิตรภาพที่ยั่งยืน ผมอยากเรียนผ่านท่านประธานสภาไปยังผู้บริหารเมื่อเทศบาลนครหนานหนิงมีเจตนารมณ์ที่ดีมีความตั้งใจดีแบบนี้เทศบาลนครขอนแก่นอาจจะจำเป็นจะต้องตั้งงบประมาณก้อนหนึ่งซึ่งไม่ใช่อยู่ในงบประมาณนี้ เพื่อไปพัฒนาหรือไปปรับปรุงอะไรบางประการที่วัดไทยที่นครหนานหนิงเพื่อให้เกิดความรู้สึกแสดงออกถึงการมีน้ำใจ ความเป็นพี่น้องอย่างแท้จริงซึ่งในญัตติวันนี้อาจจะไม่พูดถึงแต่โดยส่วนตัวผมอยากเรียนผ่านท่านประธานสภาไปยังผู้บริหารให้พิจารณาดูครับว่าเป็นไปได้หรือไม่มีชึ่งทางใดหรือไม่หรืออาจจะจำเป็นต้องปรึกษาหารือไปที่กรมส่งเสริมการปกครองส่วนท้องถิ่นถึงกระทรวงต่างประเทศเพราะนี้เป็นเงื่อนไขที่ดีที่สุด ประเทศจีนทุกครั้งที่นครหนานหนิงที่ไม่ว่าสมาชิกหรือสมาชิกสภาหรือผู้บริหารท้องถิ่นหรือข้าราชการประจำที่มีโอกาสไป เขาต้อนรับเราอย่างพี่น้องๆจริงๆเขาดูแลเราอย่างเกินคาดหมายทุกครั้ง ผมอยากจะฝากประเด็นนี้ผ่านท่านประธานสภาไปยังผู้บริหารด้วยครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

คะมีสมาชิกท่านใดเพิ่มเติมหรือไม่คะ เรียนเชิญคุณสุพัฒน์คะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพเพื่อนสมาชิกสภาเทศบาลทุกท่านข้าราชการพนักงาน ผู้สังเกตการณ์ชุมชนทุกท่านที่เคารพ ผมนายสุพัฒน์ พงษ์เพียจันทร์ สมาชิกสภาเทศบาลนครขอนแก่น เขต 4 ผมมีเรื่องสอบถามครับเป็นสิ่งที่ดีที่เราสัมพันธไมตรีกับหนานหนิง วันนั้นประชุมงบประมาณท่านนายกฯ ขออนุญาตเอ่ยชื่อครับ ท่านนายกฯ บอกมาเกี่ยวกับ 14,000,000 บาท กับ 7,000,000 บาท เป็น 21,000,000 บาท นั่งประชุมนอกรอบอยากถามอยากทราบข้อ 14,000,000 บาท เป็นการตกลงคนละครึ่งกับหนานหนิง ใช่หรือไม่ ถ้า 14,000,000 บาท คนละครึ่งกับหนานหนิงก็ไม่เป็นไร แต่เมื่อกี้ที่ผมฟังท่านนายกฯ พูดเราได้อีก 7,000,000 บาท มาทำตึกรวมเป็น 21,000,000 บาท ผมไม่ขัดข้องเพราะว่าเราต้องมีเพื่อนบ้าน ฝากประเด็นว่าฤดูกาลนี้พายุมาฝนแรงประเด็นเราตั้งงบประมาณสมทบกับหนานหนิงเป็นงบประมาณเร่งด่วนเห็นดีด้วยเพราะเป็นศักดิ์ศรีของเราบ้านพี่เมืองน้อง ผมอยากฝากประธานสภาไปยังท่านผู้บริหารช่วยดูระบบน้ำถ้าเราทำไม่ผิดระเบียบเกี่ยวกับงบประมาณเร่งด่วนเกี่ยวกับน้ำท่วมฝากด้วยครับ ผมขออนุญาตเอ่ยชื่อครับ ผมดีใจที่วันนี้ ท่านวราดล พัฒน์ดำรงจิตร ท่านไม่เคยละเลยท่านเห็นสิ่งที่ถูกต้องคือท่านได้รับภาษีเหมือนพวกเราผมอยากให้เป็นแบบนี้ผมขอชื่นชมท่านครับถึงท่านจะไม่ได้พูดอะไรแต่ท่านสนใจการเมืองเพราะท่านมีใจนักการเมืองสมกับที่ท่านชอบการเมืองผมอยากให้ที่ปรึกษาเลขาฯ ถึงจะไม่ได้พูดอะไรแต่ผมอยากให้มารู้เห็นด้วยกันผมฝากไว้ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมอีกหรือไม่คะ ขอเรียนเชิญคุณสมภพคะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ เพื่อนสมาชิกผู้ทรงเกียรติ ผมนายสมภพ วงศ์ก่อ สมาชิกสภาเทศบาลนครขอนแก่น ในญัตติขออนุมัติโอนเงินงบประมาณรายจ่ายไปตั้งเป็นรายการใหม่งบประมาณปี 2559 ท่านประธานที่เคารพครับเงินส่วนนี้ขอโอนไปจำนวน 42,308,500บาท ก็เป็นที่เข้าใจกันว่าในส่วนหนึ่งก็ไปที่สวนหนานหนิง14,000,000 บาท ก็คงจะไม่รวมกับ7,000,000 บาท ที่นครหนานหนิงสมทบมาครับ มาในหน้าแผ่นที่ 3 ที่ผมได้รับเอกสารมาในคำชี้แจงงบประมาณโอนไปตั้งจ่ายรายการใหม่จาก 42,308,500 บาท สำรองตั้งไว้ในส่วนของงบกลาง 28,308,500 บาท ในส่วนนี้ในคำชี้แจงพูดไว้กว้างๆครับท่านประธานที่เคารพ เป็นเงินเพื่อสำรองจ่ายจัดสรรให้หน่วยงาน ตรงนี้มันกว้างไม่สามารถลงในรายละเอียดได้ ตรงนี้ก็อยากนำเรียนท่านประธานให้ฝ่ายบริหารได้กรุณาชี้แจงอีกส่วนหนึ่งก็แจ้งออกชัดเจนว่าไปอยู่ในงบของการไปรักษาและปรับปรุงสิ่งก่อสร้างเป็นเงิน21ล้านบาท ครับขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมอีกหรือไม่คะ คะถ้าไม่มีขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาลท่านสมาชิกสภาเทศบาล ท่านผู้นำชุมชนหัวหน้าส่วนการงานพี่น้องพนักงานครู ครับ ขอบคุณกับความรู้สึกที่รับผิดชอบกับโครงการที่ดีๆที่เป็นสัญลักษณ์ความสัมพันธ์มิตรไมตรี ที่งดงามตลอด 20 ปี ที่ผ่านมาระหว่างเทศบาลนครหนานหนิงและนครขอนแก่น ถ้าพูดถึงเรื่องที่ผู้หลักผู้ใหญ่ฝากฝังเอาไว้หนึ่งในนั้นก็คือเรื่องของสวนหนานหนิง วันที่สวนหนานหนิงสร้างเสร็จที่บึงแก่นนคร เราเองก็ในฐานะคนที่ไม่เคยไปเห็นอะไรบางสิ่งบางอย่างที่สวยงามยิ่งใหญ่ เราก็เข้าใจว่าสวนหนานหนิงที่เราสร้างก็น่าจะดูดี แต่วันที่ใครแต่ละคนมีโอกาสที่ได้ไปวัดไทยขอนแก่น คนจีนเขาเรียกวัดที่ทางหนานหนิงสร้างแลกเปลี่ยนกับเราเขาเรียกวัดไทยขอนแก่น วัดขอนแก่น กระทั้งสวนยังเรียกสวนขอนแก่นพอ ไปเห็นแล้วคนไทยหลายๆคนที่เคยรู้จักแล้วเขามีโอกาสไปสวนหนานหนิงเขากลับมาชื่นชมคนขอนแก่นเขาเข้าใจว่าขอนแก่นไปสร้างไว้ให้เราเองก็รู้สึกเป็นเกียรติภาคภูมิใจมากทั้งที่ความรู้สึกลึกๆเราก็ละอายอยู่เพราะเขาสร้างยิ่งใหญ่มากแต่ไม่ใช่เงินเราสักบาท แต่พอทางหนานหนิงมาเห็นสวนเราถึงรู้ว่าสวนเราทำเอาไว้ไม่สมกับการแลกเปลี่ยนและตอบแทน ผมตั้งใจเอาไว้ว่าสักวันหนึ่งในเวลาที่เหมาะสมเราจะปรับปรุงให้สวยงามให้เป็นหน้าเป็นตาเป็นแหล่งท่องเที่ยวของเมืองขอนแก่น แน่นอนครับเป็นสัญลักษณ์ความสัมพันธ์ที่ต่างฝ่ายต่างภาคภูมิใจ จนถึง ณ วันนี้ได้เวลาที่เหมาะสมทุกคนก็เห็นสวนหนานหนิงก็ทรุดโทรมตามกาลเวลาเราก็มีกระบวนการประสานไปยังนายกเทศมนตรีนครหนานหนิง ขอให้ส่งสถาปนิกมาดูแลมาเสนอแล้วก็ออกแบบให้เราก็มีกระบวนการนี้เป็นปี เขาส่งทีมงานมาเก็บข้อมูลมาออกแบบในรายละเอียดทั้งหมดครบพร้อมกับในเรื่องของวัสดุที่เกี่ยวข้องซึ่งกระบวนการเหล่านี้ทุกภาคส่วนก็มีส่วนร่วมหลังจากได้แบบที่ชัดเจนเราก็ตั้งใจว่าเมื่อจะปรับปรุงทั้งทีก็ควรจะมีกิจกรรมร่วมซึ่งเป็นเชิงสัญลักษณ์ความสัมพันธ์ไทย-จีน อีกรูปแบบหนึ่งเพิ่มขึ้นเราก็ประสานกับกลุ่มพี่น้อง ผู้หลักผู้ใหญ่พ่อค้าคหบดี ซึ่งเป็นกลุ่มผู้นำ 24 องค์กรจีน ในจังหวัดขอนแก่น แจ้งให้แต่ละท่านทราบว่าเราจะมีการปรับปรุงบุรณะสวนหนานหนิง ซึ่งกลุ่มผู้นำ 24 องค์กรจีน ตอบรับแล้วเราก็เสนอว่านอกเหนือจากการสร้างสวนนี้โดยมีความร่วมมือได้รับความอนุเคราะห์สนับสนุนงบประมาณครึ่งหนึ่งของสวน ฟังดีๆใครรับสวนมูลค่า 14,000,000 บาท เทศบาลโชคดีครับภายใต้การผลักดันสนับสนุนอย่างกระตือรือร้นแล้วน่าชื่นใจมากก็คือบุคคลท่านผู้นี้ขออนุญาตเอ่ยนามในสภา ก็คือ ฯพณฯท่านกงสุลใหญ่สาธารณรัฐประชาชนจีน ก็คือ ฯพณฯ หลี่ หมิงกัง ได้ติดตามเรื่องราวแล้วท่านเอ่ยปากกับเราตั้งแต่วันแรกๆ ที่รู้เรื่องราวท่านบอกว่าไม่ใช่แค่ออกแบบให้เราท่านจะประสานให้หนานหนิง ออกเงินให้เราด้วยแล้วก็ได้ประสบความสำเร็จ ฯพณฯ ท่านกงสุลใหญ่ประสานจนกระทั่งทางนครหนานหนิง เห็นชอบสนับสนุนงบครึ่งหนึ่งของมูลค่าสวน 14,000,000บาท ก็คือ 7,000,000 บาท ดังนั้นนครหนานหนิงในปีนี้ตั้งงบประมาณไว้เรียบร้อยแล้วซึ่งจะสิ้นสุดช่วงระยะเวลางบประมาณก็คือภายในเดือนธันวาคม 2559 นี้ หากเทศบาลไม่รีบดำเนินการเงินก้อนนั้นก็จะตกไป โอกาสที่จะสมทบก็จะหมดไปจึงเป็นที่มาของการตั้งงบประมาณโครงการในวันนี้เพื่อขออนุมัติสภา ประการที่สองในจำนวนมูลค่าสวน 14,000,000 บาท มีอีกหนึ่งความสัมพันธ์ที่เราขอความร่วมมือกับพ่อค้าคหบดี24 องค์กรจีน มีแนวคิดตรงกันว่าเราควรจะทำอาคารพิพิธภัณฑ์ไทย-จีน ที่พูดถึงประวัติความเป็นมาการก่อตั้งเมืองความเป็นมาของความสัมพันธ์ไทย-จีน ขอนแก่น-นครหนานหนิง แล้วโดยเฉพาะอย่างยิ่งปีนี้เป็นปีสัมพันธ์พิเศษ ครบ 40 ปี เป็นปีที่ครบรอบ 40 ปี การสถาปนาความสัมพันธ์ระหว่างประเทศไทยและประเทศจีน ก็จะใช้การก่อสร้างเพิ่มขึ้นมาอีก1ชิ้นนั้น คือ อาคารพิพิธภัณฑ์ไทย-จีน ในโอกาสครบรอบสถาปนา 40 ปี สัมพันธ์ไทย-จีน ในอาคารที่ว่านี้จึงเป็นความเห็นชอบร่วมกันระหว่างเทศบาลนครขอนแก่นกับพ่อค้าคหบดีและผู้นำ 24 องค์กรจีน ว่าเห็นควรให้มีการก่อสร้างอาคารพิพิธภัณฑ์ไทย-จีนขึ้นมาอีก 1 หลังมูลค่าอาคารนี้ 7,000,000 บาท ดังนั้นในมูลค่าโครงการจึงเป็น สวน14,000,000 บาท แต่เทศบาลตั้งงบประมาณเพียง 7,000,000 บาท แล้วก็ตั้งงบประมาณเพื่อก่อสร้างอาคารอีก 7,000,000 บาทดังนั้นงบประมาณที่ผ่านในวันนี้จึงเป็นมุลค่ารวม 14,000,000 บาท แยกออกเป็นค่าปรับปรุงสวนหนานหนิง7,000,000 บาท แล้วก็ก่อสร้างอาคารอีก 7,000,000 บาท ส่วนมูลค่าสวนอีก 7,000,000 บาทหนานหนิงสนับสนุน ก็ขออนุญาตเรียนชี้แจงเพื่อให้เกิดความเข้าใจที่ชัดเจน นี้คือสาระสำคัญที่ตั้งใจจะนำเรียนให้ทราบ ดังนั้นบุคคลที่เกี่ยวข้องอย่างที่ท่านสมาชิกได้เรียนไว้ นครหนานหนิงแทบไม่ต้องได้พึ่งพานครขอนแก่นตลอดเวลาความสัมพันธ์กว่า 20 ปี ที่คบหากันมาหนานหนิงไม่เคยขออะไรจากเทศบาลนครขอนแก่น แต่สิ่งที่เขาช่วยเหลือเขาจัดชุดการแสดงแลกเปลี่ยนวัฒนธรรมเดินทางตรงจากประเทศจีนหลาย 10 ชีวิตบินมาเพื่อเปิดการแสดงเป็นการแสดงชุดที่ยิ่งใหญ่ของมณฑลกวางสีของนครหนานหนิง ซึ่งเป็นเมืองหลวงของมณฑลนี้ เราลงนามความร่วมมือในเรื่องของการศึกษาแล้วก็โชคดีครับจากการลงนามความร่วมมือนครหนานหนิงสนับสนุนงบประมาณเป็นทุนการศึกษาให้ลูกหลานนักเรียนในสังกัดเทศบาลได้มีโอกาสไปเรียนฟรีปีละหลายๆทุนอย่างต่อเนื่องมาโดยตลอด ณ วันนี้เด็กลูกหลานเราบางคนได้เรียนต่อมหาวิทยาลัยของ หนานหนิงแล้ว ขณะที่มีเด็กบางคนโชคดีมากกว่านั้นอีกได้เรียนต่อคณะแพทย์ที่หนานหนิงเป็นต้นแบบของเด็กนักเรียนแล้วเด็กคนนี้ทางนครหนานหนิงให้ความชื่นชมยกย่องมากแล้วก็ชมมากๆว่าเป็นเด็กที่เก่งรับผิดชอบและฉลาด เราก็มีรุ่นน้องๆเดินตามรอยเท้านี้ในปีนี้ล่าสุดเนื่องจากนครหนานหนิง เปลี่ยนนโยบายจัดเงินทุนการศึกษาไม่ใช่เพียงแค่เมืองใดเมืองหนึ่งตอนนี้กระจายไปทั่วภูมิภาคงบประมาณที่เราได้รับทุนการศึกษาบางปี 10 ทุน แต่ปีนี้เหลือเพียง 2 ทุน แต่ก็ได้นักเรียนของเราซึ่งผ่านกระบวนการคัดกรองจากโรงเรียนในสังกัดเทศบาลแล้วได้รับทุนเรียบร้อยและได้เดินทางไปเรียนต่อที่หนานหนิง ดังนั้นจึงเป็นเรื่องที่ 2 กรณีความสัมพันธ์และการแลกเปลี่ยนตั้งแต่วัฒนธรรมการแสดงศิลปวัฒนธรรมและมาเรื่องการศึกษาและที่กำลังคืบหน้าที่ปรากฏในสภาในวันนี้ก็คือให้การสนับสนุนก็คือการก่อสร้างปรับปรุงบูรณะซ่อมแซมสวนหนานหนิงใหม่โดยภายใต้การสนับสนุนเงินสมทบครึ่งหนึ่งของมูลค่าสวน สวน14,000,000 บาท สมทบอีก 7,000,000 บาท เราออก 7,000,000 บาท แล้วเทศบาลตั้งงบอีก 7,000,000 บาท เพื่อก่อสร้างอาคารดังนั้นภาคส่วนที่เกี่ยวข้องประกอบด้วยคณะผู้บริหารพี่น้องประชาชนจากนครหนานหนิง กงสุลใหญ่สาธาณรัฐประชาชนจีนประจำจังหวัดขอนแก่น ฯพณฯ หลี่ หมิงกัง และพ่อค้าคหบดีพี่น้องประชาชน 24 องค์กรจีน หลังจากก่อสร้างอาคารแล้วเสร็จหรือว่าในระหว่างก่อสร้างกระบวนการที่จะตามมาก็คือ 24 องค์กรจีน ได้ปวารณาตัวจะร่วมสมทบในการสนับสนุนงบประมาณออกเงินบริจาคเพื่อการตกแต่งเพิ่มเติมในอาคารที่จะเป็นอาคารพิพิธภัณฑ์ไทย-จีน ท่านกงสุลใหญ่ท่านก็เตรียมการในการจะขออาจจะขอสมบัติบางชิ้นจากประเทศจีนเอามาตั้งโชว์ในอาคารพิพิธภัณฑ์ไทย-จีนแห่งนี้ นี้คือกระบวนการที่จะเดินหน้าต่อจากนี้ไป

ส่วนข้อเสนอเรื่องหน้าจะมีการตั้งงบประมาณซ่อมแซมบูรณะหรือปรับปรุงเพิ่มเติมที่วัดไทย-ขอนแก่นที่นครหนานหนิงแนวคิดนี้เป็นแนวคิดที่น่าชื่นชมครับแล้วก็น่าสนใจก็ขออนุญาตรับข้อเสนอแนะนี้ไปเพื่อไปจัดกระบวนการว่าประเด็นเราควรจะมีการเพิ่มเติมอะไรอีกหรือไม่ในอดีตเราทำมาแล้ว 2-3 ครั้งครั้งที่ 1 ในยุคของท่านนายกพีระพลได้มีโอกาสส่งอาจารย์ 2 ท่านไปอาศัยพักระยะยาวที่วัดไทย-ขอนแก่น เพื่อไปวาดรูปพุทธประวัติก็คืออาจารย์ธรรมรงค์ กับผอ.ทวีศักดิ์ ไปวาดรูปอยู่ที่นั้นแล้ว ณ วันนี้รูปพุทธประวัติลายล้อมรอบอาคารวัดนั้นสวยงามมากนี้คือครั้งที่ 2 ครั้งแรกก่อนหน้านั้นถ้าจำไม่ผิดสมัยท่านนายกฯอาจหาญ ก็ยังมีการจัดส่งระฆังทางเรือส่งไปติดตั้งที่วัดครั้งที่ 3 เราก็มีการจัดส่งระฆังเพิ่มเติมไปประดับที่รอบวัดส่วนกระบวนการเห็นควรจะมีอะไรเพิ่มเติมเราจะไปจัดกระบวนการกันอีกครั้งว่าที่มีอยู่เราน่าจะมีอะไรไปเพิ่มเติมขึ้นอีก ซึ่งควรจะเป็นอะไรนั้นก็คงจะเป็นเรื่องระหว่างเรากับทางหนานหนิง เห็นชอบต้องตรงกันว่าเราจะเสนอเพิ่มเติมอะไรแล้วเขาต้องการในสิ่งที่เรานำเสนอหรือไม่หากว่าเห็นชอบก็เข้าสู่ขั้นตอนของระเบียบงบประมาณซึ่งก็จะได้ถามผู้ที่รู้เรื่องในระเบียบงบประมาณว่าในยุคปัจจุบันนี้การจัดทำงบประมาณที่ว่านั้นควรจะทำในรูปแบบใดก็ขอรับไปเพื่อจัดกระบวนการท่านสมาชิกที่มีความเป็นห่วงพูดถึงเรื่องระบบแก้ไขปัญหาน้ำท่วมที่เคยผ่านสภาไปแล้วภายใต้การจ่ายขาดเงินสะสมซึ่งเรามีข้อกังวลกันเป็นอย่างมากว่าเมื่อตั้งงบประมาณจ่ายขาดเงินสะสมแล้วมันจะผิดระเบียบหรือไม่เราก็ประสานไปยังหน่วยต่างๆทำหนังสือให้เขาพิจารณาให้เราว่าภายใต้ระเบียบที่เป็นนั้นเทศบาลสามารถดำเนินการได้หรือไม่ ล่าสุดครับโดยท่านผู้ว่าราชการจังหวัดขอนแก่นได้มีหนังสือตอบกลับมาแล้วว่าเป็นอำนาจหน้าที่ของเทศบาลที่สามารถดำเนินการได้ให้ชอบด้วยระเบียบซึงตอนนี้ก็ได้มีการสั่งการแล้วครับว่าโครงการท่อระบายน้ำเพื่อแก้ปัญหาน้ำท่วมหน้าบิ๊กซี โค๊วยู่ฮะ ถนนมิตรภาพและแก้ปัญหาน้ำท่วมที่บ้านกอก ทางจังหวัดเห็นชอบแล้วเราก็จะเข้าสู่กระบวนการจัดซื้อจัดจ้างตอนนี้ขั้นตอนจากสำนักการช่างกำลังจะไปพัสดุเพื่อประกาศและก็ดำเนินการ ส่วนรายละเอียดที่ปรากฏในเอกสารเรื่องตัวเลขเงินสำรองจ่าย42,000,000 บาท ส่วน 28,000,000 บาท เราก็ตั้งโครงการ 21,000,000 บาท ขออธิบายให้ฟังดังนี้ครับ ประการแรกงบประมาณที่ตั้งเอาไว้ในปี 2559 ตั้งเงินสำรองจ่ายไว้ 42,000,000 บาท แล้วก็มีการใช้จ่ายในระหว่างปีจนกระทั่งเหลือตัวเลขเหลือไม่ถึง10 ล้าน ประมาณ 6-7 ล้านบาท แล้วเราก็เตรียมโครงการที่จะดำเนินการเก็บรวบรวมเงินที่เหลือจากทุกกอง/สำนักเพื่อจะมาตั้งโครงการในการปรับปรุงซ่อมแซมบูรณะสวนหนานหนิง ทุกกอง/สำนักโอนเงินเข้ามาเงินสำรองจ่ายประมาณ 6-7 ล้านบาท ทุกกอง/สำนักรวบรวมมาเป็น 28 ล้านบาทเศษ จึงขออนุมัติสภาในครั้งนี้เพื่อขออนุมัติทำโครงการ เป็นเงิน 14,000,000 บาท ดังนั้นจึงไม่มีรายละเอียดเพราะรายละเอียดที่ขออนุมัติสภาในคราวนี้เป็นการขออนุมัติ14,000,000 บาท ไม่ได้ขออนุมัติ 21,000,000 บาท ดังนั้นในรายละเอียด 21,000,000 บาทหากสนใจสามารถติดต่อผมเพื่อขอดูรายละเอียดได้ว่าในส่วน 28,000,000 บาท เมื่อตั้งจ่ายกับ14,000,000 บาท นี้ไปแล้วเหลือจ่ายอะไรก็ชัดเจนครับตอนนี้ไม่มีอะไรที่ต้องจ่ายมากมายแล้วก็จะเหลือเพียงแค่กันเงินเอาไว้กรณีหากว่าเกิดภัยพิบัติฉุกเฉินเงินสำรองจ่ายสามารถดำเนินการได้ ส่วนที่เหลือทั้งหมดตกเป็นเงินสะสม ทวนอีกครั้งหนึ่งให้เกิดความชัดเจนครับ งบประมาณตั้งเงินสำรองจ่าย 42,000,000 บาทใช้ไปในระหว่างปีเหลือประมาณ 6-7 ล้านบาท แล้วเรารวบรวมเงินเหลือจ่ายทั้งหมดมาเพื่อเตรียมทำโครงการสวนหนานหนิง เรารวบรวมมาได้ทั้งหมด 28 ล้านขออนุมัติสภา 14,000,000 บาท แต่มูลค่ารวมของโครงการคือ 21,000,000 บาท เป็น 7,000,000 บาท แรกจากทางนครหนานหนิง 7,000,000 บาท ที่สองเทศบาลขออนุมัติงบประมาณในเที่ยวนี้เพื่อรวมสมทบเพื่อปรับปรุงสวนเป็น 14,000,000 บาท 7,000,000 บาท ที่สามก็คือก่อสร้างอาคารพิพิธภัณฑ์ไทย-จีน ที่จะปรากฏอยู่ในสวนดังนั้นท่านจะเห็นตัวเลขซึ่งมีหลายตัวเลข ก็อาจจะไม่เข้าใจก็อยากจะนำเรียนให้ทราบ ก็คงจะขออนุญาตนำเรียนชี้แจงตามนี้ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ค่ะ ท่านนายกฯ ก็ตอบสมาชิกครบทุกประเด็นมีสมาชิกท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาคณะผู้บริหารสมาชิกสภาเทศบาลและเจ้าหน้าที่การงานฝ่ายต่างๆและประชาชนที่เข้ามารับฟังการประชุมในวันนี้สิ่งที่ผมจะสอบถามก็คือ ในเรื่องของกฎระเบียบข้อระเบียบในเรื่องของการอ้างหมวดที่ 4 ข้อ 27 การโอนเงินงบประมาณรายจ่ายในหมวดค่าคุรุภัณฑ์ที่ดินและสิ่งก่อสร้างที่ทำให้ลักษณะปริมาณคุณภาพเปลี่ยนหรือโอนไปตั้งจ่ายเป็นรายการใหม่ให้เป็นอำนาจอนุมัติของสภาท้องถิ่น อันนี้ก็ชัดเจนจะสอบถามไปว่าจริงๆแล้วมันถือว่าเป็นเรื่องเกี่ยวกับเทศบัญญัติการเงินหรือเปล่าจะต้องมีวาระ2ว่าระ3หรือเปล่า ซึ่งตรงนี้เป็นเรื่องค่อนข้างใหม่ก็เลยสอบถามในข้อกฎระเบียบให้ชัดเจนครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

มีสมาชิกท่านใดจะอภิปรายเพิ่มเติมอีกหรือไม่คะ ในระเบียบวาระที่ 3 ค่ะ ขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาหมวด 4 ข้อ 27 ท่านสมาชิกสอบถามว่า จำเป็นจะต้องมีวาระ 2 วาระ 3หรือไม่ เหมือนกับการตั้งงบประมาณประจำปีหรือไม่ ขออนุญาตท่านประธานสภาเพื่อให้ท่านเลขาสภามอบหมายผู้ที่เกี่ยวข้องชี้แจงต่อสภาครับ ขออนุญาตครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

เรียนเชิญค่ะปลัดเทศบาล

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาล**

ขออนุญาตท่านประธานสภาขออนุญาตให้ท่านผู้อำนวยการสำนักการคลังได้เรียนตอบท่านสมาชิกสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ค่ะขอเรียนเชิญท่านผอ.คะ

**นางรุ่ง วิศิษฐารักษ์ ผู้อำนวยการสำนักการคลัง**

กราบเรียนท่านประธานสภาที่เคารพตอบข้อซักถามของท่านสมาชิกสภาเทศบาลในเรื่องของการสอบถามว่าการโอนเงินงบประมาณรายจ่ายเพื่อมาตั้งเป็นรายการใหม่ในหมวดค่าคุรุภัณฑ์ที่ดินและสิ่งก่อสร้างจะต้องมีวาระ 2 วาระ 3 ซึ่งตามระเบียบว่าด้วยวิธีการงบประมาณเนื่องจากว่าเงินงบประมาณที่เราทำการโอนในครั้งนี้เป็นเงินงบประมาณในเทศบัญญัติตัวเดิมอยู่แล้วซึ่งผ่านสภาไปเรียบร้อยแล้ว และตามระเบียบสามารถดำเนินการได้เนื่องจากเป็นค่าคุรุภัณฑ์ที่ดินและสิ่งก่อสร้างโอนมาตั้งเป็นรายการใหม่ซึ่งเป็นอำนาจของสภา จึงจำเป็นต้องให้สภาได้อนุมัติในการโอนครั้งนี้ซึ่งไม่ต้องมีระเบียบวาระ 2 วาระ 3 ค่ะ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

มีท่านสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะค่ะ ท่านใดอนุมัติโอนเงินงบประมาณรายจ่ายไปตั้งจ่ายเป็นรายการใหม่ งบประมาณปี พ.ศ. 2559 โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะคะ

**มติที่ประชุม เป็นอันว่าที่ประชุมแห่งนี้มีมติอนุมัติโอนเงินงบประมาณรายจ่าย ไปตั้งจ่ายเป็นรายการใหม่ งบประมาณปี พ.ศ.2559**

**ระเบียบวาระที่ 4 เรื่องเสนอญัตติขออนุมัติกันเงินงบประมาณรายจ่ายประจำปี**

**งบประมาณ 2559**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ขอเชิญท่านนายกเทศมนตรีเสนอญัตติต่อสภาค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติกันเงินงบประมาณรายจ่ายประจำปี งบประมาณ 2559

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนก่น ขออนุมัติกันเงิน งบประมาณรายจ่ายประจำปีงบประมาณ2559 ตามที่เทศบาลนครขอนแก่น ได้ตั้งจ่ายงบประมาณหมวดค่าครุภัณฑ์ที่ดินและสิ่งก่อสร้างเพื่อเป็นค่าก่อสร้างปรับปรุงภูมิทัศน์สวนหนานหนิงบริเวณบึงแก่นนคร งบประมาณค่าก่อสร้าง 21,000,000 บาท โดยใช้งบประมาณของเทศบาลนครขอนแก่นจำนวน 14,000,000 บาท และงบประมาณสมทบจากเทศบาลนครหนานหนิง จำนวน 7,000,000 บาท และเนื่องจากเทศบาลนครขอนแก่น ยังมีความจำเป็นที่จะต้องใช้เงินงบประมาณเพื่อปรับปรุงภูมิทัศน์ของสวนหนานหนิงให้แล้วเสร็จตามวัตถุประสงค์ที่กำหนดไว้

ดังนั้น เพื่อให้เทศบาลนครขอนแก่น สามารถที่จะดำเนินการก่อสร้างโครงการนี้ได้แล้วเสร็จในปีงบประมาณ 2560 คณะผู้บริหารเทศบาลนครขอนแก่น จึงมีความจำเป็นที่จะต้องขออนุมัติกันเงินงบประมาณรายจ่ายประจำปีงบประมาณ2559ค่าก่อสร้างปรับปรุงภูมิทัศน์สวนหนานหนิงบริเวณบึงแก่นนคร งบประมาณค่าก่อสร้าง 21,000,000บาท โดยใช้งบประมาณของเทศบาลนครขอนแก่น จำนวน14,000,000 บาท และงบประมาณสมทบจากเทศบาลนครหนานหนิง จำนวน 7,000,000บาท ต่อสภาเทศบาลนครขอนแก่น โดยอาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงิน และการตรวจเงิน ขององค์กรปกครองส่วนท้องถิ่นพ.ศ. 2547 หมวด 5 ข้อ 59 การขออนุมัติขยายเวลาเบิกจ่ายเงิน และการกันเงินงบประมาณรายจ่ายในหมวดค่า ครุภัณฑ์ ที่ดินและสิ่งก่อสร้าง ยังมิได้ก่อหนี้ผูกพัน จะต้องรายงานขออนุมัติต่อสภาท้องถิ่น เพื่อขยายเวลาเบิกจ่ายเงิน หรือกันเงินได้อีกไม่เกินระยะเวลาหนึ่งปีฯลฯ

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่นเพื่อพิจารณา อนุมัติ ต่อไป

ขอแสดงความนับถือ

ธวัชชัย รื่นรมย์สิริ

(นายธวัชชัย รื่นรมย์สิริ)

รองนายกเทศมนตรี ปฏิบัติราชการแทน

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

มีสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะค่ะ ท่านใดเห็นชอบญัตติขออนุมัติกันเงินงบประมาณรายจ่ายของเทศบาล โปรดยกมือ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะค่ะ

**มติที่ประชุม: เป็นอันว่าที่ประชุมแห่งนี้มีมติเห็นชอบอนุมัติกันเงินงบประมาณรายจ่ายประจำปีงบประมาณ 2559**

**ระเบียบวาระที่ 5 เรื่องการแต่งตั้งคณะกรรมการสามัญประจำสภาเทศบาลนครขอนแก่น**

**เป็นคณะกรรมการตรวจรายงานการประชุม**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ขอเชิญท่านเลขานุการสภาเทศบาลชี้แจงระเบียบกฎหมาย ขอเชิญค่ะ

**ดร.กฤษณวรุณ ไชยนิจ ปลัดเทศบาล เลขานุการสภาเทศบาลนครขอนแก่น**

กราบเรียนท่านประธานสภาเทศบาล ท่านสมาชิกสภาเทศบาลนครขอนแก่นทุกท่าน ตามระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ.2547 (รวมถึงที่แก้ไขเพิ่มเติม(ฉบับที่ 2) พ.ศ.2554) หมวด 8 คณะกรรมการสภาท้องถิ่น ข้อ **103** คณะกรรมการสภาท้องถิ่น มี 2 ประเภท คือ(1) คณะกรรมการสามัญ ประกอบด้วยสมาชิกสภาท้องถิ่น มีจำนวนไม่น้อยกว่าสามคนแต่ไม่เกินเจ็ดคน(2) คณะกรรมการวิสามัญประกอบด้วยสมาชิกสภาท้องถิ่น หรือบุคคลที่ไม่ได้เป็นสมาชิกสภาท้องถิ่นมีจำนวนไม่น้อยกว่าสามคนแต่ไม่เกินเจ็ดคนในการตั้งคณะกรรมการวิสามัญของสภาเทศบาล นายกเทศมนตรีมีสิทธิเสนอชื่อผู้เป็นหรือมิได้เป็นสมาชิกสภาเทศบาลเพื่อให้สภาเทศบาลแต่งตั้งเป็นกรรมการวิสามัญได้ไม่เกินหนึ่งในสี่ของจำนวนกรรมการวิสามัญทั้งหมด ข้อ 105 ภายใต้บังคับข้อ 103 และข้อ 104 สภาท้องถิ่นมีอำนาจเลือกสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นเป็นคณะกรรมการสภาท้องถิ่นชุดต่างๆ ตามความจำเป็นแก่กิจการในหน้าที่ของสภาท้องถิ่น (2)คณะกรรมการตรวจรายงานการประชุม ข้อ 107 ภายใต้ข้อบังคับข้อ 103 วิธีเลือกคณะกรรมการสภาท้องถิ่น ให้สมาชิกสภาท้องถิ่นหรือผู้บริหารท้องถิ่น เสนอชื่อสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นแล้วแต่กรณี ในกรณีที่สมาชิกสภาท้องถิ่น เป็นผู้เสนอต้องมีสมาชิกสภาท้องถิ่นรับรองไม่น้อยกว่าสองคน ส่วนกรณีที่ผู้บริหารท้องถิ่นเป็นผู้เสนอไม่ต้องมีผู้รับรอง การเสนอชื่อให้เสนอได้โดยไม่จำกัดจำนวน เว้นแต่ที่ประชุมมีมติเป็นอย่างอื่น และให้นำวิธีการเลือกตามข้อ 12 มาใช้บังคับโดยอนุโลม

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ต่อไปนี้ดิฉันจะขอปรึกษาท่านสมาชิกสภาเทศบาลนครขอนแก่น ว่าการตั้งผู้ใดเป็นกรรมการในคณะกรรมการสามัญประจำสภาเทศบาลนครขอนแก่น เป็นคณะกรรมการตรวจรายงานการประชุม ต่อไปดิฉันขอให้ที่ประชุมพิจารณา ขอเชิญสมาชิกสภาเทศบาลนครขอนแก่น ขอเชิญนะคะ ขอเชิญคุณปรมินทร์

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

กราบเรียนท่านประธานสภาท่านผู้บริหารสมาชิกสภาเทศบาล ท่านหัวหน้าส่วนการงานและประชาชนผมขอเสนอแต่งตั้งคณะกรรมการสามัญประจำเทศบาลนครขอนแก่นเป็นคณะกรรมการตรวจรายงานการประชุม ดังมีรายชื่อต่อไปนี้ครับ ขอเสนอคุณนริสศรา เรืองศร เป็นคณะกรรมการตรวจรายงานการประชุม คนที่ 1 ผมขอเสียงรับรองด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาลทำหน้าที่ประธานสภาเทศบาล**

ค่ะมีผู้รับรอง คุณนริสศรา เรืองศร เป็นคณะกรรมการตรวจรายงานการประชุม คนที่ 1 ค่ะ รับรองถูกต้องค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ผมขอเสนอคุณวรินทร์ เอกบุรินทร์ เป็นคณะกรรมการตรวจรายงานการประชุม คนที่ 2 ผมขอเสียงรับรองด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ค่ะมีผู้รับรอง คุณวรินทร์ เอกบุรินทร์ เป็นคณะกรรมการตรวจรายงานการประชุม คนที่ 2 ค่ะ รับรองถูกต้องค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ผมขอเสนอคุณภาสินี ธีรภานุ เป็นคณะกรรมการตรวจรายงานการประชุม คนที่ 3 ผมขอเสียงรับรองด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ค่ะมีผู้รับรอง คุณภาสินี ธีรภานุ เป็นคณะกรรมการตรวจรายงานการประชุม คนที่ 3 ค่ะ รับรองถูกต้องค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ผมขอเสนอคุณปฏลชัย พัฒนดำรงจิตร เป็นคณะกรรมการตรวจรายงานการประชุม คนที่ 4 ผมขอเสียงรับรองด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ค่ะมีผู้รับรอง คุณปฏลชัย พัฒนดำรงจิตร เป็นคณะกรรมการตรวจรายงานการประชุม คนที่ 4 ค่ะ รับรองถูกต้องค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ผมขอเสนอคุณสมภพ วงศ์ก่อ เป็นคณะกรรมการตรวจรายงานการประชุม คนที่ 5 ผมขอเสียงรับรองด้วยครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ค่ะมีผู้รับรอง คุณสมภพ วงศ์ก่อ เป็นคณะกรรมการตรวจรายงานการประชุม คนที่ 5 ค่ะ รับรองถูกต้องค่ะ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาล**

ปรากฏว่านายปรมินทร์ เลาหะพันธุ์ได้เสนอคณะกรรมการสามัญ เรียกชื่อว่า คณะกรรมการสามัญตรวจรายงานการประชุม จำนวน 5 คน มีท่านสมาชิกท่านใด จะเสนออีกหรือไม่ (ไม่มี) ถ้าไม่มีผู้ใดเสนอ ปรากฏว่ามีผู้เสนอเพียงท่านเดียว ต่อไปดิฉันจะขอมติสภาเทศบาลนครขอนแก่น ท่านใดเห็นชอบด้วยที่จะให้บุคคลทั้ง 5 คน ดำรงตำแหน่งคณะกรรมการสามัญตรวจรายงานการประชุม ของเทศบาลนครขอนแก่น โปรดยกมือ (สมาชิกยกมือเป็นเอกฉันท์) ท่านใดไม่เห็นด้วยโปรดยกมือค่ะ (ไม่มี) เป็นอันว่าสภาเทศบาลนครขอนแก่นมีมติกำหนดคณะกรรมการสามัญ ดังนี้

คณะกรรมการตรวจรายงานการประชุม

1. คุณนริสศรา เรืองศร

2. คุณสมภพ วงศ์ก่อ

3. คุณปฏลชัย พัฒนดำรงจิตร

4. คุณภาสินี ธีรภานุ

5. คุณวรินทร์ เอกบุรินทร์

**มติที่ประชุม เป็นอันว่าที่ประชุมแห่งนี้มีมติเห็นชอบการแต่งตั้งคณะกรรมการสามัญประจำสภาเทศบาลนครขอนแก่น เป็นคณะกรรมการตรวจรายงานการประชุม**

**ระเบียบวาระที่ 6 เรื่องอื่น ๆ**

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

มีสมาชิกท่านใดจะอภิปรายเชิญเลยค่ะ ขอเรียนเชิญคุณสุพัฒน์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ เพื่อนสมาชิกสภาเทศบาล ข้าราชการพนักงานผู้สังเกตการณ์และชุมชนที่รักและเคารพ ผมมี 2-3 ประเด็น อยากฝากท่านประธานสภาไปหาท่านผู้บริหาร ประชุมสภา งวดที่แล้วผมรู้ว่าท่านนายกฯ จดประเด็นของผมไว้อยู่ ยังไม่มีการดำเนินการครับท่านนายกฯ ฝากเรื่องเสาไฟ ไฮแมท (High mast) หน้าศาลเจ้าปู่ครูเย็นยังเหมือนเดิมครับยังไม่มีการแก้ไข ผมต่อประเด็นตรงนี้เลยว่ามีชาวบ้านชุมชนฝากถามมาแต่ผมก็ตอบไม่ได้ แต่ผมเข้าใจว่าเวลาจัดงานเราก็ต้องเอื้ออำนวยซึ่งกันและกันผมตอบเขาได้แค่นี้แต่เขาถามว่าใช้ไฟแบบนี้การที่ทางปึงเถ่ากงม่า การจ่ายไฟมีไหมแต่ผมตอบชาวบ้านไปว่าไฟสาธารณประโยชน์เราสามารถเอื้ออำนวยกันได้ผมว่าไม่น่าจะมีปัญหา น่าจะพูดคุยกันได้ ประเด็นต่อมา มีการขุดหลุมเวลาจัดงานอยู่หน้าเสาไฮแมท (High mast) เวลาฝังกลบคืนไม่เรียบร้อยเป็นหลุมลึกฝากด้วยครับ สองสามอาทิตย์ก่อนมีชุมชนเอากิ่งไม้ไปปักไว้พออาทิตย์หลังเห็นไปกลบแล้วแต่เป็นวางกลบธรรมดา ถ้าดำเนินการแล้วบดอัดติดตัวหนอนให้ดีให้มิดชิด หลายที่ก็ยังไม่ดำเนินการเรื่องไฟน่ากลัวครับ ประเด็นต่อมา การบริหารจัดการแต่ละสำนัก/กอง ตอนนี้มีมาตรฐาน รวดเร็วทันใจ ผมขออนุญาตเอ่ยชื่อ 2 ท่านครับ ท่านผอ.ธวัชชัย รวดเร็วทันใจครับต้องชมท่านและท่าน ผอ.ทศพล ฝาก 2 ท่านนี้ให้ตามผู้ใต้บังคับบัญชาท่านครับ ผมว่าท่านชัดเจนทำงานดี แต่ปกติผมเข้าใจว่างานเยอะบางทีอาจจะทำไม่ทันใจชุมชนฝากมาเวลาร้องเรียนเสร็จห้องร้องเรียน อยากให้ทางสำนัก การช่าง ที่รับผิดชอบเวลาตอบชุมชนไปตอบเขาให้ชัดเจนหน่อยครับว่าจะเข้าดำเนินการวันไหนอย่างไรเมื่อไหร่และติดอะไรที่ยังไม่เข้าถ้ามีการนัดกันแล้วประชาชนจะพอใจ แต่ประธานชุมชนฝากผ่านสมาชิกสภาเทศบาลมา เขาดีใจรวดเร็ว แต่บางเรื่องไม่ทันใจยอมรับครับ ขอประเด็นง่ายๆครับเวลาออกไปดำเนินการแก้ไขไฟแสงสว่างชุมชนประธานชุมชน หลอดต่อไปดับชุมชนฝากบอกว่าดำเนินการต่อได้ไหมทั้งๆที่หลอดไฟก็เตรียมไปฝากหน่อยครับถ้าบางครั้งไม่ได้เตรียมวัสดุไปตอบชุมชนว่าได้ครับ เดียวผมกลับมาดำเนินการให้ ไม่ใช่ว่าไม่มีคำร้องร้องเรียนผมไม่ทำ ตรงนี้ชัดเจนครับ ฝากบอกผู้ใต้บังคับบัญชาว่าพูดกับชุมชนพูดให้เขารู้สึกดี ประเด็นต่อมาเรื่องไฟแดง ผมรู้ว่าเรามีการบริหารจัดการที่ดีแต่ชาวบ้านฝากผมมาทั้งตำรวจด้วย ผมก็ต่อว่าตำรวจเพื่อนผมที่ไปเปิดไฟกระพริบแล้วไม่ปิดผมไม่รู้ว่าฝนตกทีไฟช๊อต ต้องมีแผงอะไรไหมเวลาฝนตกมาแล้วก็ไฟฟ้าไม่รัดวงจรไฟจะไม่ดับเป็นประจำฝากได้ด้วยครับตรงนี้เป็นเรื่องสำคัญมากๆ การขับรถเกิดอุบัติเหตุได้ง่าย ผมว่าไฟอัจฉริยะผมว่าเป็นแนวคิดที่ดีแต่สุดท้ายสู้ไฟปกติไม่ได้ครับ ฝากด้วยครับเราตั้งงบประมาณไปการบริหารจัดการไฟจราจรมันดีไหมมันขาดอะไรหรือรู้ว่าขาดอะไรแล้วทำไมไม่ดำเนินการ ผมไม่ใช่วิศวกรครับแต่ฟังหลายๆด้านผมเข้าไปสอบถามการซ่อมด้วยผมขอชื่นชมผู้บริหารทุกท่านตั้งใจทุกท่านครับ ดูง่ายๆครับที่ของชุมชนศรีฐานข้างโรงเรียนดำเนินการเรียบร้อยแล้วครับท่านนายกฯ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

เรื่องอื่นๆมีสมาชิกท่านใดจะอภิปรายเชิญเลยคะ ขอเรียนเชิญคุณ ธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพเพื่อนสมาชิกผู้ทรงเกียรติพ่อแม่พี่น้องผู้นำชุมชนที่ร่วมสังเกตการณ์ประชุมสภาเทศบาลนครขอนแก่น ในวันนี้พี่น้องส่วนข้าราชการประจำ ผมนายธนภณ กิตติวิมลชัย สมาชิกสภาเทศบาลนครขอนแก่น สืบเนืองจากการอภิปรายคราวที่แล้วในการประชุมสภา มีประเด็นที่ผมอภิปรายไปเกี่ยวกับการการรุกล้ำพื้นที่จราจรรุกล้ำถนนผิวจราจรบนถนนบริเวณถนนหน้าเมือง ถนนกลางเมือง ปรากฏว่าหลังจากนั้นท่านนายกฯ ก็ลุกขึ้นตอบในที่ประชุมสภาแห่งนี้ว่าสั่งการให้ส่วนที่เกี่ยวข้องไปจัดการ เช้าวันต่อมาผมเห็นในสื่อโซเชียล สังคมออนไลน์ ทันที่ก็คือมีการไปปฏิบัติหน้าที่ทำให้เกิดการเปลี่ยนแปลงอย่างเห็นได้ชัด ผมต้องบอกว่าถ้าผมไม่คิดให้ถ่องแท้ผมต้องรู้สึกชื่นชมและขอบคุณมากเพราะท่านทำให้ทุกคนมาใช้ประโยชน์ของทางสาธารณะผิวจราจรอย่างมีคุณภาพขึ้นถึงแม้ยังไม่เด็ดขาดเพราะหลายเจ้าก็ยังตั้งอยู่บนผิวจราจรเที่ยงบ่ายโมงบ่ายสองโมงก็ยังอยู่ ผมแปลกใจที่ท่านไม่เห็นแต่นั้นก็ต้องชื่นชมต้องเปลี่ยนแปลงในทางที่ดีขึ้น แต่ด้วยความรู้สึกอีกด้านหนึ่งผมพยายามวิเคราะห์ว่าทำไมใจผมเห็นบทความพวกนี้เห็นรูปภาพเหล่านี้ทำไมผมไม่ปลื้มปิติใต้จิตสำนึกผมบอกผมตลอดเวลาว่า นี้เป็นภาระหน้าที่หรือไม่นี้เป็นสิ่งที่เขาทำตามหน้าที่หรือไม่ ถ้าคิดง่ายๆใช่เลยครับแต่ท่านเชื่อไหมครับแต่ผมคิดลงไปอีกแล้วเรื่องนี้มันเกิดขึ้นยังไง มีเรื่องเดียวครับท่านประธานสภาครับมันเกิดปัญหาเหล่านี้จากการสะสมปล่อยปละละเลยครับที่จำเป็นต้องลุกขึ้นมาอภิปรายในวันนี้ผมอยากบอกว่าสังคมในโลกนี้ไม่ใช่เฉพาะประเทศไทยทุกวันนี้เราต้องแบกภาระการปล่อยปละละเลย ทั่วโลกเลยครับโดยเฉพาะปล่อยปละละเลยความระแวงเดินทางไปที่ไหนก็ลำบากโดยเฉพาะโดยเครื่องบิน ผมก็เลยมาคิดว่าจำเป็นต้องพูดถึงประเด็นนี้ไหมที่เจ้าหน้าที่ไปทำ จำเป็นเพราะอยากเรียนผ่านท่านประธานสภาไปหาผู้บริหารขอวิงวอนอย่าให้เกิดปัญหาอย่างอื่นที่เกิดขึ้นจากการสะสมเชิงปริมาณโดยการปล่อยปะละเลยเพราะไม่งั้นต่อจากนี้ไปเราจะยากขึ้นทุกที บ่งชี้ให้ชัดเจนว่าเราไม่ไปแก้ไขปัญหาจากการสะสมแล้วก็แก้ไขแล้วก็ไปสร้างปัญหาอันใหม่แล้วไปแก้ไขสร้างบทบาทฮีโร่ ซึ่งไม่ยุติธรรมกับภาษี ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

เรื่องอื่นๆมีสมาชิกท่านใดจะอภิปรายเชิญเลยคะ ขอเรียนเชิญคุณกนิษฐ์ค่ะ

**นายกนิษฐ์ อาวัชนาการ** **สมาชิกสภาเทศบาลนครขอนแก่น**

เรียนท่านประธานสภาท่านสมาชิกผู้ทรงเกียรติท่านข้าราชการและชุมชนผู้เข้าสังเกตการณ์ครับ ในวันนี้ผมอยากจะอภิปรายเกี่ยวกับเรื่องของอปพร. ขอชื่นชมครับที่ผ่านมามีปัญหาเรื่องพายุเข้าน้ำท่วม ต้นไม้ล้มในเขตชุมชนต่างๆทั้ง4เขตเยอะมากในบางครั้งผมได้ไปดูกับสมาชิกสภาหลายๆท่านไปร่วมดูกับการทำงานของอปพร. อยากจะเสนอแนะวิธีการทำงานเพิ่มเติมครับเพื่อเป็นการที่ทำให้ประหยัดเวลาทำให้การทำงานง่ายขึ้นเรื่องเกี่ยวกับการตัดต้นไม้บางครั้งที่ลงไปเห็นอปพร. ไป 20-30 คนทุกคนมุ่งมั่นและตั้งใจอยากไปช่วยแต่ว่าอยากจะให้แบ่งเป็นทีม เช่นทีม A,B,C ทีมแรกลงไปคุณมีหน้าที่ตัดคุณถือมีดถือเลื่อย ทีมต่อไปเป็นคนขนต้นไม้ออกจากพื้นที่ อีกทีมอาจจะไปกันรถจราจรด้านนอกไม่ให้เข้ามาในซอยเนื่องจากว่าต้นไม้ขวางซอยอยู่ เป็นต้นครับ ก็อยากจะให้แบ่งการทำงานเป็นทีม ผมคิดว่าน่าจะทำงานได้สะดวกรวดเร็วมากขึ้นครับ ขอฝากไว้เท่านี้ครับขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

เรื่องอื่นๆ มีสมาชิกท่านใดจะอภิปรายเชิญเลยคะ คะถ้าไม่มีขอเรียนเชิญท่านายกฯ เลยค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาลท่านสมาชิกท่านผู้นำชุมชนหัวหน้าส่วนพี่น้องพนักงานและครูครับกรณีที่ท่านสมาชิกแจ้งให้ทราบเรื่อกรณีเสาไฟไฮแมท (High mast) ที่หน้าศาลเจ้าปู่ครูเย็นยังไม่มีการแก้ไขหมายถึงระดับยังไม่มีการไปซ่อมแซมขออนุญาตท่านประธานสภาโดยสำนักการช่างต้องรับผิดชอบ การตอบรับในแต่ละครั้งด้วยระบบที่มีการตกลงกันภายในเมื่อนายกเทศมนตรีตอบรับอะไรในการนำเสนอ กอง/สำนัก ที่เกี่ยวข้องจะรับไปดำเนินการนี้เป็นประการที่หนึ่ง ประการที่สองคนที่จดบันทึกทั้งหมดเป็นสำนักปลัดเทศบาล ในการจดบันทึกประเด็นข้อร้องเรียนปัญหาที่สมาชิกสะท้อนมาจากภาคประชาชนที่เป็นสื่อกลางแทนภาคประชาชนคนที่จดแล้วไม่ใช่จดเพื่อส่งต่อแต่ประเด็นก็คือตามด้วยว่าส่งไปแล้วกอง/สำนักดำเนินการอย่างไรแต่สิ่งที่ไม่สบายใจที่ตามมาก็คือว่ามีข้อตกลงกอง/สำนักที่รับผิดชอบแล้วรับผิดชอบอย่างไรเพราะระบบที่เป็นอยู่และเป็นปัญหาตลอดเวลาก็คือระบบการสั่งการ สั่งไปแล้วก็จบแต่สะท้อนกลับจากผู้ปฏิบัติก็ยังเป็นปัญหาของการปฏิบัติงานมาโดยตลอด เรื่องนี้คนที่ต้องรับภาระหนักที่สุดก็คือผู้บริหารสูงสุดของกอง/สำนัก คือ ผอ.สำนัก/ผอ.กอง ถ้าปล่อยให้การปฏิบัติเป็นความคุ้นชินว่าสั่งไปแล้วเขาต้องทำ บนความเป็นจริง

ขีดความสามารถของคนรับคำสั่งก็ไม่เท่ากันคนที่มีใจตอบรับกับการรับคำสั่งและรับผิดชอบกับคำสั่งเพื่อปฏิบัติให้ลุล่วงก็แตกต่างกัน มันกลายเป็นประเด็นที่กลายเป็นความโชคร้ายของสองผอ.ส่วน ด้วยซ้ำที่โดนระบุชื่อเพราะสุดท้ายสองผอ.ส่วนนี้เวลารับเรื่องมาก็จะส่งต่อไปยังผู้ปฏิบัติที่เข้มแข็งที่รับต่อตอบสนองได้ดีเราก็ไม่มีโอกาสที่จะเอ่ยชื่อท่านเหล่านั้นว่าเขาทำงานดีและรับผิดชอบ แต่ก็บ่งบอกบุคลิกว่าคนที่สั่งการไปนั้นมีบุคลิกในการติดตามงานที่ดีเมื่อสั่งไปแล้วงานบรรลุเป้าหมาย แต่ประเด็นที่เขาเป็นห่วงก็คือผู้ที่รับสั่งต่อจากไปจะปฏิบัติอย่างไรขีดความสามารถที่ไม่เท่ากันวุฒิภาวะที่ไม่เท่ากันดุลพินิจที่ดีไม่เหมือนกันประเด็นคงใช้ดุลพินิจไม่ได้ ประเด็นก็คือระบบที่ว่าเรามีสมาธิเพียงพอมีกระบวนการคิดที่รอบคอบเป็นระบบที่ได้เพียงพอ ยกตัวอย่างที่ท่านสมาชิกได้พูดถึงมีคำสั่งออกไปซ่อมแซมไฟฟ้า ให้ไปซ่อม1ดวงซ่อมเสร็จชาวบ้านแจ้งต่อไกลๆกันถัดไปก็ดับช่วยกรุณาซ่อมให้ถ้ามีระบบก็จะไม่ได้ใช้ดุลพินิจของเจ้าหน้าที่ เจ้าหน้าที่ใช้ดุลพินิจตอบว่าสั่งมาแค่นี้ทำแค่นี้ ถ้ามีระบบคำตอบที่ได้รับสามารถที่ทำได้ 2-3 อย่างควบคู่กันไปออกไปแต่ละครั้งมีอุปกรณ์สำรองที่ระบบการทำสต๊อกที่ดีจากภายในเมื่อไปซ่อมแล้วอาจจะมีต่อเนื่องจะมีอีกกี่แบบสามารถซ่อมได้ทั้งหมด ซ่อมแซมเสร็จกลับมาทำบันทึกรายงานโดยมีหลักฐานพยานสำคัญคืออะไรชุมชนเซ็นรับรองมีรูปถ่ายยืนยันเพื่อทำบันทึกในการจัดซื้อจัดจ้างเซ็นอนุมัติ ถ้ามีระบบวิธีการตอบเจ้าหน้าที่ก็ไม่เป็นเช่นนั้น เจ้าหน้าที่รับผิดชอบต่อคำสั่งของเจ้านายเพราะเขาถือว่าเจ้านายเป็นผู้สั่งการ เจ้านายรับผิดชอบต่อประชาชน ดังนั้นความรู้สึกที่หายไประหว่างทาง ผอ.สำนัก/ผอ.ส่วนรับผิดชอบต่อผู้บริหารคือนายกเทศมนตรี นายกเทศมนตรีรับผิดชอบต่อประชาชนกับสมาชิกสิ่งที่ขาดหายไปหายไประหว่างกลางก็คือจากคำสั่งของผอ.สำนัก/ผอ.ส่วน ไปถึงผู้ปฏิบัติเพราะความรู้สึกรับผิดชอบตอนนั้นก็รับผิดชอบต่อเจ้านายเขานั้นก็คือผู้สั่งการ ความรับผิดชอบที่เกิดขึ้นลึกซึงมากกว่านั้นก็คือรับผิดชอบต่อหน้าที่และรับผิดชอบต่อประชาชนด้วยสำนึกการจะทำได้ก็คงไม่ไชเพียงแค่การสั่งการเป็นครั้งคราว การจัดระบบและรูปแบบระบบที่ชัดเจนเอื้อให้เกิดการปฏิบัติมีความคล่องตัวแล้วระเบียบที่เป็นอุปสรรค์มีวีธีการบางประการที่จะเอื้อในการดำเนินการ แน่นอนครับเรื่องนี้ต้องใส่ใจและมีสมาธิและมองว่าไม่ใช่ปัญหาเล็กๆ ถ้ามองว่าปัญหาแบบนี้เกิดขึ้นถ้าถึงหูเราเกินสองครั้งถือว่าเป็นความผิดพลาด ผิดพลาดครั้งแรกถือว่าเป็นเรื่องที่เกิดขึ้นได้ ผิดพลาดครั้งที่สองเป็นของเรื่องตัวตนคน ครั้งที่สามเป็นเรื่องระบบ ถ้ามากกว่านั้นกลายเป็นความรับผิดชอบตามลำดับชั้นคือสำนึกตามลำดับชั้นก็ขออนุญาตเอาสิ่งที่ท่านสมาชิกสภาได้กรุณาอภิปรายเพื่อมากระตุ้นเตือนสำหรับเราในฐานะผู้ปฏิบัติ เราเคยพูดกันในที่ประชุมแม้กระทั่งในประชุมระหว่างหน่วยงานหรือแม้กระทั่งประชุมสภา ถ้านั่งเป็น 3 ปีก อย่างในวันนี้ปีกซ้ายสุดของผมคือภาคประชาชนปีกภาคประชาชนคาดหวังการบริการที่ดีรวดเร็วเป็นธรรมและทั่วถึงจากหน่วยงานรัฐ ภาคสมาชิกสภาที่มาจากการเลือกของประชาชน ประชาชนคาดหวังคนเหล่านี้เป็นปากเป็นเสียงได้ฝากความหวังไว้ได้แล้วก็ทำหน้าที่ในการกลั่นกรองโครงการกลั่นกรองงบประมาณเพื่อพิจารณาอนุมัติ ภาคนี้ดูเหมือนจะหนักหนาไหนจะต้องเป็นคนนำเสนอโครงการดูแลเรื่องการใช้จ่ายเงินดูแลเรื่องระบบการบริหารจัดการ ในห้องเดียวกันภารกิจของแต่ละกลุ่มแตกต่างกัน คำถามก็คือในส่วนของผู้รับผิดชอบในฐานะผู้ปฏิบัติ ประกอบด้วยระบบการสั่งการ ระบบสนับสนุนระบบของระเบียบระบบการติดตามและระบบประเมินผล สิ่งหนึ่งที่เราอาจจะให้ความสนใจน้อยและมีสมาธิน้อยก็คือการเก็บเกี่ยวข้อผิดพลาดของฝ่ายปฏิบัติจากระดับภาคสนามระดับล่างจนถึงสายบังคับบัญชาถึงระดับสูงสุด ถ้าเก็บเกี่ยวความผิดพลาดที่ซ้ำซากแล้วก็บ่อยครั้งและใส่ใจในการแก้ไขปัญหาการอภิปรายเล็กน้อยแบบนี้จะไม่เกิดขึ้น ก็ไม่ใช่เพียงแค่เวทีนี้ทุกสามเดือนประธานชุมชนก็จะมาตามเรื่อง ทุกครั้งของการเปิดประชุมสภาก็จะมีปัญหาแบบนี้ติดตามฟังดีๆก็เป็นปัญหาเดียวกันเหมือนกันตอนประธานชุมชนพูดในวันที่ประธานมาประชุมทุกสามเดือนครั้ง เคยบอกแล้วมาซ่อมแล้วซ่อมเสร็จมีหลอดใกล้กันให้ไปซ่อมเจ้าหน้าที่กลับปฏิเสธด้วยเสียงแข็งเพราะอะไร เพราะเขาถือว่าเขารับผิดชอบต่อเจ้านายเจ้านายสั่งมาทำแค่นี้เขาก็ทำแค่นี้ สำหรับเขาผิดไหมเขาไม่ผิดพูดจาอาจจะดูกระด้างบ้างเพราะประชาชนบอกให้ทำแล้วเขาไม่ทำเพราะเจ้านายสั่งแค่นี้ แปลว่าคนที่ตอบแบบนี้สำนึกต่อประชาชนก็ไม่มี มีเพียงแค่สำนึกต่อผู้บังคับบัญชาแต่สำคัญมากกว่านั้นเมื่อสร้างสำนึกไม่ได้สิ่งที่สร้างคือสร้างระบบ ระบบการสั่งการ ระบบสนับสนุนที่ยืดหยุ่นระบบของระเบียบที่สนับสนุนและก็ระบบการติดตามและประเมินผล ถือหนึ่งครั้งถือว่าเป็นความผิดแต่ให้อภัยได้มีครั้งที่สองมีการแก้ไขก็ยังผิดแต่พอทน แต่พอมีครั้งที่สามครั้งที่สี่ห้าพิจารณาใครไม่ได้ต้องกลับมาพิจารณาเราในฐานะผู้บังคับบัญชาหรือผู้สั่งการ ผมเองก็ต้องพิจารณาตัวเองสิ่งที่ผมเป็นผู้สั่งการก็ไม่มีความคืบหน้าถ้าผมไม่ใช้เวทีสภาแห่งนี้ในการที่จะพูดเรื่องแบบนี้หลายท่านก็อาจจะไม่สะเทือนแต่ ณ วันนี้ก็คงเป็นความไม่ชอบธรรมเรื่องแบบนี้คนทำเข้าใจว่าใช้โอกาสนี้เพื่อประจานคนที่ทำงานก็อยากจะเรียนด้วยความเคารพไม่ใช่ครับ หน้าที่พวกเราก็คือกระบวนการการเรียนรู้ใช้ความผิดพลาดเพื่อมาทบทวนเพื่อปรับปรุงและแก้ไขจะเห็นได้ทุกครั้งของการประชุมสภาผมไม่เคยประจานผู้ปฏิบัติคนที่ทำงานร่วมและคนที่เป็นเพื่อนร่วมงานแต่สิ่งที่สามารถเรียนรู้และตกผนึกตลอดเวลานั้นก็คือทำอย่างไรกับปัญหาและข้อผิดพลาดที่เกิดขึ้นนำมาปรับปรุงให้เกิดความรวดเร็วสะดวกเป็นธรรมและทั่วถึง แน่นอนครับเรื่องราวแบบนี้ยังต้องเดินหน้าต่อผมเองฝากความหวังผมก็ไม่ได้ฝากความหวังกับสายปฏิบัติผมฝากความหวังตามสายบังคับบัญชาตั้งแต่ปลัดเทศบาล, รองปลัดเทศบาล ,ผอ.สำนัก/กอง,ผอ.ส่วน , หัวหน้าฝ่าย, หัวหน้างาน ทำยังไงระบบสั่งการที่ยังคงสั่งการและยังคงมี 7 สายมี 7 สเต็ปนายกสั่งปลัดสั่งรองปลัดสั่งผอ.สำนักผอ.กองผอ.ส่วนหัวหน้าฝ่ายหัวหน้างานไปถึงลูกน้อง ลูกน้องก็ยังมีหัวหน้ากะลูกน้องอีกตั้งกี่ชั้น ชั้นที่ยาวขนาดนี้ทำยังไงแล้วจะเป็นชั้นที่มีประสิทธิภาพ แต่ละจุดที่เป็นตัวเชื่อมต่อรับคำสั่งแล้วสั่งต่อทำยังไงคำสั่งที่สั่งไปแล้วจะไม่หายมีกลับมาแล้วก็สะท้อนกลับมา แล้วทำยังไงสายที่ยาวๆแล้วกลายเป็นสายที่รวดเร็วเรื่องนี้ต้องมีสมาธิมีสติและลงในรายละเอียดพอสมควร ก็ขออภัยท่านสมาชิกที่ต้องอภิปรายอยู่บ่อยๆและซ้ำซากผมเองก็เบื่อหน่ายกับการตอบปัญหาที่ซ้ำซาก แต่แน่นอนครับผมก็ต้องเรียนรู้ในฐานะผู้รับผิดชอบ คำว่าเรียนรู้ของผมก็คือหยิบเอาประเด็นเหล่านี้มาเพื่อใช้โอกาสนี้ลงในรายละเอียดร่วมกับผู้ปฏิบัติเพราะท่านฟังวิธีคิดของผมแล้วหากว่าใช่ก็กรุณารับไปจัดการ

กรณีศาลเจ้าปึงเถ่ากงม่าโดยการจัดงานซึ่งมักจะมีการจัดงานอยู่บ่อยครั้งมีการใช้ไฟฟ้ามีการจ่ายค่ากระแสไฟไหม ตอบครับว่ามีครับมีการจ่ายค่ากระแสไฟทุกครั้งแต่ระยะหลังต่อจากนี้ไปโดยเฉพาะงานสมโภชประจำปีที่เกิดขึ้นในครั้งนี้เราไม่อนุญาตให้ใช้ไฟของเรา เราให้ติดต่อการไฟฟ้าเพื่อขอใช้มิเตอร์จากการไฟฟ้าและชำระที่การไฟฟ้าโดยตรงก็นำเรียนให้ทราบ กรณีมีการขุดหลุมเพื่อปักเสาเพื่อประกอบกิจกรรมบางกิจกรรมเสร็จกิจกรรมแล้วมีการถมกลบแต่ไม่เรียบร้อยซึ่งเป็นจุดไหนคงไม่ใช่เพียงแค่สอบถามท่านสมาชิกเพื่อไปดู แต่ให้ประสานกับคณะกรรมการจัดงานไปดูทุกครั้งของการขออนุญาตมักจะบอกอยู่เสมอหากมีอะไรเสียหายจะทำคืนให้เรียบร้อยซ้อมแซมปรับปรุงให้เราเรียบร้อยในความไม่เรียบร้อย ณ จุดนั้นๆเอาเป็นตัวอย่างเพื่อประสานไปยังศาลเจ้าและกรรมการผู้รับผิดชอบให้มาดูด้วยตาโดยเฉพาะอย่างยิ่งก็คือท่านประธานจัดงานของปีปัจจุบันซึงไม่ขออนุญาตเอ่ยชื่อแต่หลังการประชุมเลิกผมจะแจ้งให้ทราบให้เชิญท่านไปดูด้วยตาไปด้วยไม่ได้ก็มอบแกนนำสำคัญไปดูกับเราว่ากรณีการจัดงานเกิดเหตุแบบนี้เขาจะได้ใส่ใจ ก็ให้ไปติดตามให้ด้วย

กรณีสัญญาณไฟอาจจะเป็นความพลั้งเผลอหรือเผอเรอเจตนาหรือไม่เจตนาไม่ทราบแก้ปัญหาในจราจรบางพื้นที่อาจจะมีการปรับสัญญาณไฟจากระบบอัตโนมัติเป็นบังคับมือในบางช่วงเวลาในบางพื้นที่แล้วไม่ปรับสัญญาณคืน ซึ่งในเรื่องนี้โดยสำนักปลัดเทศบาลก็ควรจะรับไปประสานขอความชัดเจนเราควรจะมีพื้นที่เหล่านี้ทั้งหมดอยู่ในมือของพวกเราว่าสัญญาณไฟทั้งหมดที่เรามีจุดใดบ้างที่ตำรวจรับไปปรับเป็นระบบบังคับมือแล้วเหตุผลแต่ละพื้นที่มีการปฏิบัติแต่ละพื้นที่ของตำรวจคืออะไรแล้วต่อจากนี้ไปถ้าเกิดเหตุในลักษณะนี้ตำรวจต้องรับผิดชอบอย่างไรแล้วเราเองต้องประสานใครเป็นผู้ดำเนินการแล้วเราควรจะมีระบบตรวจสอบหรือไม่กรณี ไฟรั่วไฟซ๊อตตามจุดบางจุดซึ่งเป็นสัญญาณไฟจราจรก็ให้หาข้อมูลว่าเป็นจุดไหน แล้วรีบแก้ไขคงไม่ใช่แค่เอาแผงไปกั้นแล้วปล่อยให้ความเสี่ยงเกิดขึ้น มันเป็นเรื่องของความสะเพร่ามาก

กรณีการจัดระเบียบถนนหน้าเมือง ถนนกลางเมือง และฟุตบาท ทั้งสองฝั่งถนนไม่มีใครประสงค์จะเอาเหตุการณ์การจัดระเบียบเพื่อหวังจะแจ้งเกิดเป็นฮีโร่อย่างแน่นอนเพราะเรื่องแบบนี้เป็นฮีโร่ไม่ได้ ไปจัดก็โดนด่าไม่จัดก็โดนด่า อาจจะเป็นฮีโร่ของคนบางกลุ่มแต่มันกลับเป็นมารร้ายของคนบางสายตาบางกลุ่มแต่กลับเป็นมารร้ายคือคนที่เสียประโยชน์เมื่อสัปดาห์ที่แล้วได้มีโอกาสออกรายการโทรทัศน์แห่งหนึ่งโดยการสัมภาษณ์ทางโทรศัพท์เราไปจัดระเบียบยกตัวอย่างพื้นที่โรงพยาบาลขอนแก่น พอจัดระเบียบแน่นอนครับประชาชนในภาพรวมได้ผลประโยชน์การจราจรสี่ช่องจราจรถึงแม้จะมีการจัดระเบียบแต่การจัดระเบียบที่ว่านั้นเมื่อไม่เข้มข้นไม่เข้มงวดแล้วก็ไม่ต่อเนื่องประชาชนก็ไม่ให้ความร่วมมือ สุดท้ายประเทศไทยและเมืองขอนแก่น ทุกอย่างไปเรื่องของการบังคับใช้ เรื่องวินัยที่ถามหาคงไม่เกิดขึ้นเรื่องความรับผิดชอบต่อสังคมร่วมกันมันคงไม่เกิดขึ้น ก็ต้องกลายเป็นหน้าที่ของฝ่ายบังคับใช้ที่คุณต้องใช้กฎหมายที่ต้องบังคับใช้ต่อเนื่องซึ่งปฏิเสธเรื่องเหล่านี้ไม่ได้แต่พอบังคับใช้อย่างเข้มงวดกลุ่มประชาชนที่ได้รับผลกระทบก็คือผู้ประกอบการกับลูกค้าบางส่วนที่ยังคงมักง่ายมักสะดวก เคยซื้อสะดวกทุกเวลาเมื่อไม่สะดวกตั้งแต่หกโมงถึงสิบโมงซื้อไม่สะดวกคนที่ขายเคยขายสะดวกพอขายแล้วยอดขายตกมากกว่าห้าสิบเปอร์เซ็นต์ร้องเรียนรายการโทรทัศน์พิธีกรทางโทรทัศน์ก็ประสานมาเพื่อขอสัมภาษณ์ พอเราอธิบายปัญหาที่เกิดขึ้น วันที่ผ่านมาจาก4ช่องจราจรจอดรถ3ช่องจราจรวิ่งได้แค่1เลน ทั้งอุบัติเหตุทั้งปัญหารถติด โดยเฉพาะติดกับโรงพยาบาลคนจะเข้าออกโรงพยาบาลเช่นรถฉุกเฉินทั้งหลายเข้าออกแต่ละครั้งเกิดความไม่คล่องตัวและไม่สะดวกและเสี่ยงหากแม้นว่าเกิดมีคนเสียชีวิตเพราะเหตุติดจากเรื่องเหล่านี้ เราก็จำเป็นต้องจัดระเบียบ มีการสัมภาษณ์ประชาชนที่เดินสัญจรไปมาตามท้องถนนแม้กระทั่งผู้ประกอบการบางร้านก็เห็นชอบแล้วเขาก็ปรับตัวได้ เขาบอกว่าเป็นช่วงเวลาของการจัดระเบียบเราต้องปรับตัวว่า ณ วันนี้ที่เราไม่สะดวกต้องรับทราบและลูกค้าต้องปรับเปลี่ยนเวลาและพฤติกรรมในการมาจับจ่ายใช้สอย สุดท้ายแม้กระทั่งทีวีก็ต้องเข้าใจก็ยอมรับว่าการจัดระเบียบเป็นเรื่องที่ถูกต้อง ทุกพื้นที่ในเขตของเทศบาลที่เป็นพื้นที่สาธารณะที่จำเป็นต้องจัดระเบียบผมก็มั่นใจว่าเจ้าหน้าที่ผู้รับผิดชอบไปจัดระเบียบครบเพียงแต่ความเข้มงวดในแต่ละพื้นที่อาจจะแตกต่างกัน ณ วันนี้กับบางพื้นที่ที่เป็นพื้นที่สีแดงก็มีการสั่งการที่ชัดเจนพื้นที่สีแดงก็คือพื้นที่ที่มีปัญหาการจราจรที่หนักหนาสาหัส ความถี่ความเข้มงวดก็ต้องดำเนินการอย่างจริงจัง ถามว่าเห็นใจผู้ปฏิบัติหรือไม่ก็เห็นใจ โดยเฉพาะถนนหน้าเมืองตั้งแต่ตี 5 ตั้งแต่วันนั้นที่สั่งการทุกวันนี้ผู้ปฏิบัติตั้งแต่ตี 5ออกไปปฏิบัติการในการจัดระเบียบช่วงสายก็ถอนกำลัง ถอนกำลังเสร็จก็มีคนมีพฤติกรรมเดิมๆการไม่รับผิดชอบต่อสังคมและสาธารณะก็ยังมักง่ายพอเจ้าหน้าที่ถอนกำลังบางคนก็ยังแอบอยู่ตามฟุตบาท ก็รับทราบก็ต้องเพิ่มมาตรการกรณีมีการถอนกำลังก็ต้องมีการสุ่มตรวจเป็นบางครั้งเป็นบางวัน เมื่อถอนกำลังแล้วในเวลาที่เหมาะสมก็กลับเข้ามาควบคุมตัวสำหรับคนที่ไม่ให้ความร่วมมือและจับปรับดำเนินการตามมาตรการตามกฎหมายอย่างจริงจังเพื่อให้เป็นตัวอย่าง ก็ขอรับไปเพื่อปฏิบัติ

กรณีคำแนะนำมาตรการดำเนินการอปพร. เมื่อไปแก้ปัญหาเช่นกรณีการตัดต้นไม้ควรจะมีการแบ่งภารกิจและหน้าที่ซึงก็ชัดเจนที่ผ่านมาดูเหมือนจะไปกันหลายๆ10 คนมีหน้าที่เดียวคือตัดที่เหลือก็แค่จัดระบบการอำนวยการเรื่องการจราจร แต่มาตรการในการเก็บด้วยความคุ้นชินอาจจะมีบางกลุ่มที่เก็บแต่บางทีมอาจจะต้องปล่อยค้างเอาไว้แล้วรอหน่วยงานสาธารณสุขกรณีที่เป็นกิ่งไม้ และต้องรอสำนักการช่างถ้าเป็นต้นไม้ใหญ่ การจัดทีมที่ว่านี้ก็คงไม่ใช่เพียงแค่ในกลุ่มผู้ปฏิบัติกำลังพูดถึงการจัดระบบและการบูรณาการของหลากหลายกอง/สำนักเข้ามาร่วมและวิธีการสั่งการควรจะขึ้นตรงกับใครแล้วการขึ้นตรงที่ว่านี้สมมุติถ้ารองปลัดเทศบาลที่ได้รับผิดชอบประสานกับผอ.สำนัก ผอ.สำนัก ก็ไม่รู้สึกใช่หรือไม่ว่ารองปลัดเทศบาล มาสั่งแต่มันเป็นระบบที่มีการตกลงและเป็นระบบที่บูรณาการร่วมกัน ถ้ารองปลัดประชุมร่วมและก็มีการจัดระบบทีมจากหลากหลายกอง/สำนักและหลายฝ่ายหลายส่วนที่มาบูรณาการร่วมกันแล้วระบบที่ควรจะต้องเป็น เป็นระบบที่ไม่มีใครรู้สึกว่ามีการโทรสั่ง สั่งด้วยน้ำเสียงที่ไม่สุภาพหรือต่างคนต่างเพิกเฉยเพราะไม่ใช่หน้าที่เพราะไม่มีการจัดระบบก็ใช้ช่วงเวลาการตอบเพื่อถือโอกาสสั่งการในการปรับปรุงแก้ไขไปในตัวด้วยผมก็หวังว่าผู้ที่รับผิดชอบ เมื่อจับสัญญาณการตอบของผมในสภาแล้วท่านจะรับไปเพื่อดำเนินการ แล้วคงจะดีที่สุดเมื่อท่านรับไปแล้วกรุณาตอบสนองให้ผมด้วยโดยการทำบันทึกรายงานว่าผมตอบต่อสภาแล้วท่านปฏิบัติอย่างไร หลายคนอาจจะไม่ตอบเป็นเอกสารแต่หลายคนปฏิบัติให้ผมเห็นผมขอขอบคุณ แต่หลายฝ่ายหลายส่วนที่ผมตอบไปแล้วแล้วผมจำเป็นต้องรอท่านตอบเป็นเอกสารก็กรุณาตอบผมด้วยว่าท่านได้ดำเนินการอย่างไรเพื่อจะได้ดำเนินการตามที่ท่านสมาชิกได้แนะนำ ก็ขออนุญาตเรียนท่านประธานสภาเพื่อผ่านไปยังท่านสมาชิกตามนี้ครับ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

คะท่านนายกฯ ก็ได้ตอบท่านสมาชิกผู้ได้ซักถามเรียบร้อยครบทุกประเด็นแล้วนะคะ มีสมาชิกท่านใดจะอภิปรายหรือไม่คะ ขอเรียนเชิญคุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภา ผมนายสมภพ วงศ์ก่อ สมาชิกสภาเทศบาลนครขอนแก่น ท่านสมาชิกผู้ทรงเกียรติท่านผู้สังเกตการณ์ที่เคารพรักครับ ท่านประธานครับขอใช้เวลาสักครู่เวลาที่มีค่าท่านจะได้ไปทำภารกิจอย่างอื่น มีประเด็นคำถามอยู่2คำถาม ท่านครับตามที่งบประมาณปี2559ได้อนุมัติการทาสีตีเส้นบริเวณถนนในเขตเทศบาลนครขอนแก่นก็ทำด้วยความเรียบร้อยดีว่าเกิดความสวยงามในการแบ่งโซนแบ่งช่องทางจราจร แต่มีงบประมาณตัวหนึ่งที่ไปทับซ้อนคือไปทำฟลูเดฟธ์ (Full Depth) ถนนศรีจันทร์ถนนอันสวยงามของผมมันหายไปแล้วครับเส้นจราจรที่ตีไป ไม่ทราบว่าวิธีการจัดระบบวิธีการจัดการของสำนักการช่างเขาทำกันยังไงให้งบประมาณไปซ้ำซ้อนกันแล้วทำงานซ้ำซ้อนกัน ผมเข้าใจว่าการมาทำผิวจราจรแก้ไขผิวจราจรที่มันสึกหรอโดยวีธีการฟลูเดฟธ์ (Full Depth) ก็ต้องมาทาสีตีเส้นใหม่ตรงนี้อาจจะไปตั้งในงบประมาณให้ทางผู้รับเหมาไปทำเพิ่มเติมก็เป็นไปได้ในทางปฏิบัติแล้วน่าจะทำกันหรือว่าทำก่อนแล้วมาทาสีตีเส้นทีหลังจะได้ประหยัดงบประมาณ ก็เป็นการตั้งข้อสังเกตให้ท่านประธานได้แจ้งทางฝ่ายบริหารในวิธีการจัดการวิธีการทำงานของทางฝั่งข้าราชการในการจัดให้ผู้รับเหมาลงหน้างาน ก็เห็นหลายครั้งทำงานอันหนึ่งเสร็จอีกอันก็มาทุบก็เลยเป็นการซ้ำซ้อนเสียโอกาสเสียงบประมาณเสียเงินภาษีของพ่อแม่พี่น้องประชาชนที่รักของผมไปเฉยๆ

ประการที่สอง มีประชาชนฝากมาท่านก็อยู่ในที่ประชุมแห่งนี้ผมถามว่าจะให้เอ่ยชื่อไหม ท่านขออนุญาตไม่เอ่ยนามขออนุญาตเป็นตัวแทนในคำถาม ขอนแก่นกำลังเจริญตามนโยบายอยากให้ไปสู่เมืองมหานครทางฝ่ายบริหารก็ได้จัดทำอารยสถาปัตย์ ทำทางเดินให้ผู้พิการในการเดินทางไปมาบริเวณถนนศรีจันทร์ เพื่อความเท่าหน้าเทียมตาของเมืองที่กำลังจะเจริญ ตรงนี้สวยงามดีสำเร็จลุล่วงไปแล้ว แต่มีบางส่วนที่ทำแล้วขัดหูขัดตาทำไมถึงทำทางลงไปกลางถนนทางลงของผู้พิการตรงนี้น่าน้อยใจของผู้ที่เขาพิการ เขามาดีๆก็ปล่อยเขาลงกลางถนน ทำไมไม่ทำทางลงตรงทางม้าลายให้ดูมีความปลอดภัย ยกตัวอย่างเช่นสี่แยกเตียวฮงเป็นต้น ตรงนี้ก็ฝากทางท่านผู้บริหารว่าจะมีการแก้ไขหรือไม่เพราะว่าดูแล้วจะอยู่แบบนี้ไปอีกหลายปีคนผ่านไปหรือคนที่มาใช้บริการก็ดูแล้วไม่รู้สึกว่าดูดี มันอันตรายต่อผู้พิการที่จะใช้เส้นทางนี้ขอขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาที่เคารพต้องขออนุญาตรบกวนใช้เวลา พอดีมีเอกสารฉบับหนึ่งที่ได้มากับเอกสารการประชุมเป็นบันทึกข้อความ เรียนสมาชิกสภาเทศบาลนครขอนแก่นที่ได้อภิปรายสอบถามประเด็นเงินสมาคมสันนิบาตเทศบาลแห่งประเทศไทยก็มีเอกสารตอบมาจาก สมาคมสันนิบาตเทศบาลแห่งประเทศไทย ประมาณครึ่งหน้ากระดาษหน้ากระดาษเอ 4 เก็บเงิน 200 ล้าน จินตนาการผมอาจจะไม่ถูกเพราะเขาไม่ให้ตัวเลขมาแต่เทศบาลนครขอนแก่นแห่งนี้ปีงบประมาณ 2560 ต้องสมทบไป 750,000 บาท ไม่ทราบว่าท่านประธานสภาได้อ่านไหม คือด้วยข้อความข้อที่ 4 มีเอกสารชี้แจงมาว่าขณะนี้วันสิ้นเดือนกรกฎาคม 2559 มีสมาชิกสันนิบาตเทศบาล 2,214 แห่ง รวมกรุงเทพมหานคร และเมืองพัทยา ซึ่งเป็นเมืองปกครองลักษณะพิเศษ ข้อ 3 เป็นหลักเกณฑ์การจ่ายเงินอุดหนุนของสมาคมฯ ข้อ4 การจ่ายเงินอุดหนุนสันนิบาตเทศบาลภาค 5 ภาค แต่ละภาคจัดทำโครงการขอทำเงินอุดหนุนจากสมาคมฯ 5 ภาค ไม่เกินร้อยละ 40 ของค่าบำรุงที่สมาชิกจ่ายจริงให้สมาคมฯ แล้วเทศบาลก็จัดทำเรื่องขออุดหนุนไปยังสันนิบาตภาคฯ จะเป็นผู้พิจารณาอนุมัติเอง ผมไม่แน่ใจเทศบาลนครขอนแก่นเคยขอเงินสันนิบาตภาคไหม ด้วยเหตุผลคนได้ด้วยตัวเลขการจ่ายในแต่ละภาคถึงจ่ายตัวเลขระบุชัดเจนจ่ายไม่เกินร้อยละ 40 ของค่าบำรุงแล้วอีกร้อยละ60 เอาไปให้ใคร ใครควรใช้เงินร้อยละ 60 ของเรื่องนี้ ตรงนี้เอกสารตอบมาแบบนี้เรียนตรงๆผมถือว่าเป็นเอกสารราชการที่ตอบกระด้าง ที่ต้องเข้าใจว่าคนอ่านสาระที่ตอบมาสอบถามให้ชัดเจนเวลาผมถามชัดเจนว่าท่านจะเอาเงินเราไปจ่ายอะไร ทำไมถึงต้องเพิ่มจาก 500,000 บาท เป็น 750,000 บาท ขณะนี้รายรับจริงที่ท่านบอกปีหนึ่งเท่าไหร่ คนไม่จ่ายที่เคยไม่จ่ายสมาชิกที่ไม่จ่ายนี้เป็นตัวอย่างสมาคมฯ เพราะว่าเอกสารไม่เคยชัดเจนสักทีถามหลายทีไม่เคยตอบอย่างจริงจัง ผมไม่แน่ใจว่าควรจะอภิปรายยังไงต่อแต่ผมเสียดายเงิน 750,000 บาท ในปีงบประมาณ 2560 ครับที่ต้องเอาไปจ่ายเพราะผมเชื่อว่าตรงนั้นเอามาพัฒนาบ้านเมือง ได้พอสมควร ถ้าไม่ได้ข้อมูลที่ควรแก่การตัดสินใจผมอยากเรียนผ่านท่านประธานสภาเทศบาลนครขอนแก่นในวันนี้ไปยังผู้บริหารครับ ให้ชะลอการจ่ายเงินสมทบคุณค่าเงินทุกบาททุกสตางค์เป็นภาษี กว่าจะจ่ายมาถึงเทศบาลไม่รู้เหลือเท่าไหร่ จ่ายให้เขาไป 60 เปอร์เซ็นต์ ยิ่งกว่าสลากกินแบ่งรัฐบาลอีก ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

คะมีสมาชิกท่านใดจะอภิปรายเพิ่มเติมอีกหรือไม่คะ ถ้าไม่มีขอเรียนเชิญท่านายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาท่านสมาชิกท่านผู้มีเกียรติครับ กรณีการปรับปรุงถนนศรีจันทร์ในรูปแบบซ่อมแซมแบบฟลูเดฟธ์ (Full Depth) ก็คือการลงเป็นแผงเป็นแผ่นแล้วยังไม่มีการทาสีตีเส้นก็เข้าใจว่าได้มีการชี้แจงท่านสมาชิกในระดับหนึ่งเบื้องต้นว่าเมื่อปรับปรุงโครงการแล้วเสร็จก็จะมีการทาสีตีเส้นเพราะโครงการนี้ตั้งงบประมาณไว้แล้ว ถามว่าซ้ำซ้อนไหมผมก็พยายามจับประเด็น กำลังจะหมายความว่ามีการทาสีตีเส้นและมีการปรับปรุงถนนแล้วเสร็จก็มีการทาสีตีเส้นซ้ำทันสมาชิกห่วงใยว่าจะซ้ำซ้อนไหม ถ้ามองรูปแบบนี้มันก็ซ้ำแต่ถ้าถามว่ากับโครงการในรอบปีในแต่ละคราวเราก็ได้มีการพูดคุยกันว่าจะทำอะไรในพื้นทีใดก็มีการตกลงกันยกเว้นบางโครงการซ้ำโดยเจตนากับซ้ำโดยไม่เจตนาที่ผ่านมาจะเห็นได้ว่าไม่เคยมีโครงการใดที่พยายามซ้ำซ้อนโดยเจตนา ตอนที่เราคุยกันด้วยความเร่งด่วนปัญหาเร่งด่วนคือการทาสีตีเส้นในพื้นที่เขตเทศบาลนครซึ่งทุกคนก็เห็นชอบตรงกัน ถึงเวลาหนึ่งถนนสายหลักก็มีการชำรุดเราก็มีการพิจารณาโครงการที่เหมาะสมในแต่ละรูปแบบที่เหมาะสมกับถนนแต่ละสายว่าควรจะปรับปรุงเช่นใดก็เป็นไปภายใต้กระบวนการของการนำเอาปัญหาความต้องการแล้วก็เอามาจัดกระบวนการเพื่อเห็นชอบตรงกันดังนั้นกับข้อห่วงใยโดยสรุปก็คือความห่วงใยว่าไม่อยากให้ซ้ำซ้อนก็จะรับเอาความห่วงใยนี้ไปแล้วเวลามีโอกาสก็ให้พูดคุยกันว่าจะซ้ำซ้อนหรือไม่ซ้ำซ้อนในกรณีบางโครงการหรือไม่อย่างไร

เรื่องที่สองอารยสถาปัตย์ มีบางส่วนขัดหูขัดตาทำลงกลางถนนเช่นสี่แยกเตียวฮง คำว่าทำลงกลางถนนผมไม่เข้าใจความหมาย ขออนุญาตท่านประธานสภาให้ท่านสมาชิกได้อธิบายครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

เชิญคุณสมภพอธิบายเพิ่มเติมคะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภา ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาครับความหมายของการทำลงถนนหมายความว่าหัวโค้ง ทำทางลาดทางลงของรถวิลแชร์ลงตรงทางโค้งซึ่งดูแล้วจะอันตรายเวลารถเลี้ยวมุมเลี้ยวมุมหลบ ทำไมไม่ทำไปลงตรงทางม้าลายตรงนี้จะดูปลอดภัยกว่าครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ขอเรียนเชิญท่านนายกฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

ครับ ผู้รับผิดชอบโครงการพอดีผมมอบหมายไปต้อนรับผู้ใหญ่กับท่านรองนายกฯ ขออนุญาตรับเอาประเด็นนี้ไปแล้วให้ผู้รับผิดชอบทำเป็นเอกสารชี้แจงกับท่านสมาชิกเหตุผลในการออกแบบเจตนาคืออะไรในการออกแบบเช่นนั้น

กรณีเอกสารการตอบสมาคมสันนิบาตเทศบาลแห่งประเทศไทยผมคงไม่ได้มาตอบในสภาแทนสมาคมสันนิบาตฯ แต่ผมบอกว่าผมแจ้งไปยังสำนักปลัดเทศบาลว่าผมเองไม่พึงพอใจในคำตอบของสมาคมสันนิบาตผมให้มีการทำเอกสารเพิ่มเพื่อต้องการคำชี้แจงอีกหลายๆเรื่องเช่นเรื่องที่ท่านสมาชิกได้สอบถาม ประเด็นที่ผมถามเทศบาลทั่วประเทศมีหลายพันแห่งมีสมาชิก 2,000 แห่ง แล้วที่เหลือไม่เป็นกระทบสิทธ์อะไรหรือไม่ ประการที่สองผมให้เขาชี้แจงงบประมาณการใช้จ่ายของแต่ละปี เขาไม่เอารายละเอียดของการใช้จ่ายโครงการแต่ละโครงการให้เราได้ดู สิ่งที่ผมอยากจะเห็นอำนาจการอนุมัติของบอร์ดสมาคมสันนิบาตฯคุณอนุมัติโครงการใดให้กับกลุ่มไหนให้กับใคร ให้กับกรรมการที่เป็นกรรมการบริหารสมาคมหรือไม่ ไม่ได้สงสัยเพียงแต่ไม่ทราบก็อยากจะขอทราบ เงินอุดหนุนที่ผ่านไปแต่ละภาคความเข้าใจเดิมๆอุดหนุนเฉพาะการจัดประชุมหรืออุดหนุนกิจกรรมอื่นใด และอีกตัวหนึ่งที่เราเพิ่มก็คือกรณีการจะขอเงินอุดหนุนกับโครงการลักษณะใดเกณฑ์ใดที่สามารถทำได้ เพราะเทศบาลนครขอนแก่นไม่เคยขอเงินอุดหนุนเลยกับสมาคมสันนิบาตแล้วยังมีที่เราสงสัยที่เราอยากจะทราบหมวดเงินใช้สอยที่เป็นโครงการทางกิจกรรมก็ไม่ยอมตอบเพียงแต่ตอบในภาพรวมค่าใช้สอยเป็นหลักร้อยล้านรวมทำอะไรและก็มีโครงการอะไรบ้าง แต่ไม่มีรายละเอียดเราอยากจะรู้ในรายละเอียด แล้ววิธีการถามก็อยากจะให้ผู้รับผิดชอบเวลาถามเป็นหนังสือไม่ใช่ถามว่าจะไปตอบสมาชิกในสภาแต่ไม่เคยถอดรายงานการประชุมตอนที่สมาชิกอภิปรายมันจะต้องเป็นที่มาของการถาม เมื่อสมาชิกมีการอภิปรายรายละเอียดการอภิปรายประกอบด้วยอะไรแล้วนายกเทศมนตรีตอบว่าอย่างไร จึงเป็นที่มาของการตั้งหนังสือเพื่อถามแน่นอนในความเป็นหน่วยงานต่อหน่วยงาน แต่บางครั้งบางคราวบางทีก็คิดถึงสมาคมสันนิบาตเทศบาลฯ แต่บางครั้งบางคราวอาจมีคำถามเรื่องความเป็นมาของธรรมาภิบาลเมื่อทั้งสองฝ่ายจะต้องเปิดเผยโปร่งใส่ต่อกันก็มีความชอบธรรมในการที่จะถามองค์กรอย่างเทศบาลนครขอนแก่น มีความเคารพต่อสมาคมสันนิบาตฯ แต่ในการทำงานร่วมกันการอยู่ร่วมกันในความเป็น อปท.ด้วยกันเพราะคนไปบริหารจัดการก็คือตัวแทนที่มาจาก อปท.ทั้งสิ้น เราให้ความเคารพเสมอก็จึงมีที่มาของการที่จะสอบถามเพื่อชี้แจงต่อบุคคลที่สงสัยก็คือสมาชิกสภา บนความไม่สมบูรณ์เอกสารของการตอบแต่ละคราวก็คือไม่ถอดรายงานการประชุมว่าอภิปรายเรื่องใดบ้างอาศัยการบันทึกเอาของคนที่บันทึกซึ่งผมก็มั่นใจว่าสาระมันไม่ครบเพราะอะไร เพราะประเด็นการถามไม่ใช่มีแค่สมาชิกถามแต่ประเด็นการตอบของนายกฯ ก็เพิ่มเติมประเด็นของการถามเข้าไปด้วย เราเองก็เคารพกันและกันอยู่เสมอเพียงแต่มีที่มาเพราะสมาชิกยังอภิปรายกันอยู่ต่อเนื่องเพราะประเด็นการตอบของสมาคมสันนิบาตฯ เองไม่ชัดก็เลยมีประเด็นการถามเพื่อที่จะได้สอบถามและกลับมาชี้แจงสมาชิกให้ครบ ก็ขออนุญาตนำเรียนตามนี้ครับและจะรับไปต่อในการที่จะไปสอบถามให้ครบถ้วน ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล** **ทำหน้าที่ประธานสภาเทศบาล**

ค่ะท่านสมาชิกท่านใดจะอภิปรายอีกหรือไม่ค่ะ คงครบทุกประเด็นแล้วนะค่ะ ก็หลายประเด็นเรื่องเอกสารซึ่งท่านสมาชิกได้อภิปรายนั้นทางหน่วยงานก็จะนำเสนอในรายละเอียดท่าน เอกสารทางสำนักการช่างหรือผู้ที่เกี่ยวข้องนะค่ะ จะได้นำเสนอท่านต่อไปค่ะ ถ้าไม่มีสมาชิกท่านใดอภิปรายนะค่ะ ดิฉันก็ขอขอบคุณคณะผู้บริหาร สมาชิกสภาเทศบาลทุกท่าน เจ้าหน้าที่ทุกท่าน โดยเฉพาะท่านประธานชุมชนคณะกรรมการชุมชนที่ได้ให้เกียรติมาเข้าร่วมประชุมในวันนี้ ขอขอบคุณและขอปิดประชุมค่ะ

**เลิกประชุมเวลา 12.40 น**

(ลงชื่อ) ผู้บันทึกรายงานการประชุม

(นางฐิติญาพัณ พีระธันยกานต์)

นักจัดการงานทั่วไปปฏิบัติการ

(ลงชื่อ) ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) ผู้ตรวจ / ทาน

(ดร.กฤษณวรุณ ไชยนิจ)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น